Sejarah Permulaan Hollywood Menjadi Pusat Pembikinan Filem Terbesar Dunia

Nama Hollywood selalu disebut apabila kita merujuk kepada industri filem serta filem-filem dari Amerika Syarikat, dengan 'filem Hollywood' menjadi label yang popular bukan saja di kalangan masyarakat kita, malahan seluruh masyarakat dunia.

Seperti yang kita semua sudah sedia maklum, Hollywood merujuk kepada sebuah daerah yang terletak di bahagian tengah Los Angeles, California yang amat terkenal sebagai pusat industri filem serta menempatkan banyak studio filem sejak dahulu lagi.

Sebelum dikenali dengan nama Hollywood, kawasan itu dikenali sebagai Cahuenga Valley atau Lembah Cahuenga. Persoalannya, mengapa Hollywood amat dikenali sebagai kawasan perindustrian filem terbesar di dunia?

Kisah mengapa Hollywood menjadi pusat perfileman Amerika Syarikat bermula dengan Thomas Alva Edison, pencipta terkenal yang namanya banyak tertera dalam buku sejarah dunia. Sebagai seorang pencipta terulung, Edison memegang banyak hak cipta berkenaan peralatan-peralatan yang diciptanya, termasuklah alat pembikinan filem.

Paten-paten yang dipegang Edison bukan sahaja merangkumi alat pembikinan filem sahaja, malahan Edison turut sama memegang paten bagaimana filem bergambar dihasilkan serta teknologi yang digunakan (ketika itu) bagi menayangkan filem gambar di teater.

Oleh kerana Edison memegang paten-paten ini, Edison berjaya mewujudkan monopoli dalam pembikininan filem dengan menggabungkan paten hakcipta pegangannya dengan beberapa paten milik individu lain dalam satu gabungan yang bernama Motion Picture Patent Company (MPPC) pada tahun 1908. Antara syarikat yang turut sama bergabung dalam MPPC adalah Kodak yang memegang hakcipta stok filem yang digunakan bagi merakam gambar.

Bagi memastikan bayaran penggunaan royalti berjaya dilakukan, semua teknologi yang dikuasai anggota MPPC hanya dibenarkan penggunaannya sekiranya individu atau syarikat tersebut menjadi anggota MPPC, bersetuju untuk membayar royalti kepada MPPC. Tindakan ini menjadikan MPPC serta Edison badan yang berkuasa mengawal hala tuju pembikinan filem.

Bagi memastikan pengguna-pengguna serta pembikin filem mematuhi syarat-syarat royalti yang diperkenalkan, MPPC mengambil pendekatan yang agak ekstrim.

Mereka tidak teragak-agak untuk mendakwa mana-mana pihak yang didapati tidak menghormati hakcipta yang dipegang Edison dan ahli-ahli gabungan MPPC, serta menggunakan khidmat kaki pukul dan samseng dalam memastikan bayaran royalti penggunaan teknologi yang mereka pegang, sampai kepada mereka.

MPPC yang beroperasi dari New Jersey mempunyai kuasa penuh ke atas keseluruhan proses pembikinan filem sehingga membuatkan pembikin-pembikin filem tidak lagi bebas untuk berkarya kerana kekangan yang dikenakan, ke atas mereka.

Ini menyebabkan pembikin-pembikin filem yang mahu bebas daripada syarat-syarat MPPC mencari jalan keluar bagi mengelakkan diri mereka daripada terus mengikut telunjuk MPPC.

Melihat monopoli yang dipegang oleh MPPC ketika itu, pengusaha-pengusaha filem mengambil keputusan untuk melarikan diri membawa perusahaan filem mereka ke negeri lain.

Hollywood, Los Angeles yang terletak di California menjadi pilihan pembikin filem kerana hakim-hakim di California dilihat kurang bersetuju dengan penganugerahan hakcipta yang diberikan kepada Edison dan MPPC, membolehkan pengaruh MPPC kepada mereka dapat dikurangkan.

Faktor terbesar yang menjadikan Hollywood pilihan mereka adalah jaraknya yang sangat jauh daripada New Jersey, lokasi ibu pejabat MPPC. Sekiranya anda rujuk peta Amerika Syarikat, New Jersey terletak di bahagian timur sementara California terletak di bahagian barat, dengan tempoh perjalanan (ketika ini) memerlukan masa 43 jam dengan kereta.

Jarak yang sangat jauh ini menyusahkan MPPC untuk melakukan pemantauan kerana pegawai-pegawai kerajaan serta samseng-samseng yang diupah, memerlukan kos yang tinggi hanya untuk ke California menjadi rintangan terbesar Edison serta MPPC menghalang pembikin filem menggunakan teknologi mereka tanpa bayaran sepatutnya.

Selain itu, faktor cuaca yang lebih baik yang membolehkan pembikin filem melakukan pengambaran sepanjang tahun menjadi tarikan utama pembikin filem berpindah ke Hollywood.

Filem pertama yang dirakamkan di Hollywood adalah sebuah filem berdurasi 17 minit berjudul 'In Old California' pada tahun 1910. Penerbit filem pertama yang beroperasi di Hollywood adalah sebuah studio bernama Nestor Studio, pecahan sebuah studio lain bernama Centaur Film Company yang ketika itu masih bertapak di New Jersey.

Ekoran kegagalan MPPC mengawal industri yang semakin berkembang dengan bebas, Eastman Kodak pengeluar filem Kodak tidak lagi mahu mengalami kerugian berterusan sekiranya hanya dibenarkan menjual filem pada anggota MPPC.

Oleh yang demikian, Kodak melakukan perubahan perjanjian dengan meminda perjanjian asal mereka dengan MPPC, membolehkan Eastman Kodak menjual filem Kodak kepada pembikin filem bebas bukan anggota MPPC pada tahun 1911, tiga tahun selepas MPPC ditubuhkan.

Populariti filem yang dibuat oleh pembikin filem bebas dan luar negara membuktikan model perniagaan MPPC yang bergantung pada hakcipta tidak mampu kekal lama. Pegangan hakcipta MPPC mula ditamatkan pada bulan September 1913.

Dalam satu keputusan mahkamah pada tahun 1915, mahkamah Amerika Syarikat mengisytiharkan MPPC bertindak melampaui batas dalam melindungi hakcipta mereka menggunakan kaedah monopoli. Keputusan ini menjadikan MPPC sebagai sebuah pertubuhan tidak sah.

Walaupun cuba merayu keputusan itu, rayuan mereka ditolak dan MPPC dibubarkan pada tahun 1918, selepas 10 tahun beroperasi cuba memonopoli industri filem Amerika Syarikat.

Bagi industri filem yang dimulakan oleh pembikin filem serta penerbit bebas di Hollywood, rasanya tidak perlu lagi kita nafikan kejayaan mereka berkembang selepas melakukan perubahan daripada New Jersey ke Hollywood, California.


Siapa Rothschild Dan Sejauh Mana Kekayaan Keluarga Mereka?

Keluarga Rothschild dikenali sebagai sebuah keluarga yang sangat kaya, antara yang terkaya di dunia. Keluarga ini kerap kali dituduh terlibat dengan pelbagai konspirasi, antaranya termasuklah menjadi ketua organisasi rahsia seperti Illuminati, mengawal media dunia dan sistem kewangan antarabangsa, serta lain-lain insiden yang mencurigakan, termasuklah kes kehilangan pesawat MH370 pada 8 Mac 2014. Nama Rothschild sinonim dengan kemewahan dan kekayaan. Namun, ramai ingin tahu, siapa sebenarnya yang dikatakan Rothschild ini?

Keluarga Rothschild yang kita kenali hari ini, sebenarnya bermula dengan seorang lelaki Jerman berbangsa Yahudi, iaitu Mayer Amschel Rothschild. Beliau hidup pada abad ke-18, dan mempunyai kerjaya sebagai seorang 'court Jew', iaitu seorang yang mempunyai kedudukan yang tinggi dan dihormati dalam institusi perbankan, selalunya mengendalikan pinjaman dan kewangan keluarga bangsawan.

Pada masa tersebut, tindakan mengenakan caj bunga untuk wang yang dipinjam, yakni riba, adalah haram menurut Bible. Walaubagaimanapun, bangsa Yahudi tidak mempunyai sebarang sekatan atau had keagamaan berkaitan isu ini, jadi mereka bebas untuk mengendalikan kewangan sesiapapun.

Melalui urusan dengan keluarga bangsawan Eropah yang berkuasa, dan melalui amalan riba, Mayer Rothschild dengan pantas berjaya mengumpul kekayaan luar biasa. Beliau akhirnya mengahwini seorang anak dara daripada seorang court Jew yang lain. Mereka dikurniakan sebanyak 5 orang anak lelaki, yang kemudiannya memainkan peranan penting dalam menubuhkan industri perbankan yang luas dalam 5 buah negara utama Eropah, iaitu Jerman, Austria, Britain, Itali dan Perancis.

Bagi mengekalkan kekayaan luar biasa tersebut dalam keluarga mereka sahaja, Mayer memaksa anak-anaknya untuk mengatur perkahwinan keturunan mereka sesama keluarga mereka sahaja, berkahwin dengan sepupu sepapat. Malah, wasiat Mayer turut mengharamkan cucu cicitnya yang perempuan untuk menerima harta peninggalan secara penuh.

Sejak daripada itu, keluarga Rothschild terus menerus membina kekayaan dengan berkhidmat sebagai banker di negara-negara Eropah, menyalurkan dana ketika konflik besar, termasuklah ketika Revolusi Perancis dan kedua-dua Perang Napoleon. Mereka juga terlibat dalam membiayai projek-projek besar seperti pembinaan Terusan Suez, dan pernah sekali menyelamatkan Bank of England daripada bankrap.

Adakah benar bahawa keluarga Rothschild adalah sebahagian daripada konspirasi Yahudi yang mempunyai motif untuk menubuhkan 'New World Order', seperti yang didakwa, dan dipercayai oleh ramai pihak? Persoalan ini susah untuk dijawab kerana ianya terlalu kompleks.

Sememang diketahui umum, bahawa kebanyakan keturunan Rothschild banyak memegang jawatan yang tinggi dalam industri perniagaan dan perbankan di seluruh dunia. Namun, kebiasaannya memang kebanyakan keluarga aristokratik seperti Rothschild mempunyai peluang yang lebih besar untuk memegang jawatan-jawatan tinggi, berbanding orang biasa.

Tambahan pula, walaupun Rothschild Group adalah salah sebuah bank terbesar di dunia dalam sektor pelaburan, keluarga mereka sebenarnya tidaklah sekaya seperti yang digembar gemburkan. Angka terkini yang dikaitkan dengan nilai kekayaan keluarga ini adalah sekitar $USD500 trilion (ada dua belas 0 di belakang).

Dianggarkan keseluruhan wang yang ada seluruh dunia adalah sekitar $USD1 hingga $USD2 quadrilion (ada lima belas 0 di belakang), malah KDNK dunia juga dilaporkan kurang daripada $USD100 trilion. Jadi, idea bahawa keluarga Rothschild mengawal kewangan dunia, sama ada daripada setengah mahupun suku daripada keseluruhan kekayaan tersebut adalah tidak masuk akal.

Secara realisitiknya, LA Times melaporkan bahawa kekayaan Rothschild adalah dianggarkan sekitar $USD350 billion hingga $USD1 trilion, masih jumlah yang agak besar untuk keluarga tersebut. Wang tersebut sebenarnya dibahagikan dalam kalangan bilangan ahli keluarga yang ramai, jadi jarang sekali untuk kita melihat individu-individu dalam keluarga Rothschild tersenarai di dalam Forbes.

Walaupun sememangnya keluarga perbankan Yahudi yang sudah lama sejak bergenerasi ini kaya dan agak berahsia, masih tidak terdapat bukti yang kukuh untuk menyokong penglibatan mereka dalam pelbagai teori konspirasi. Teori konspirasi boleh jadi betul, boleh jadi salah. Sekiranya memang betul mereka ini terlibat dalam kebanyakan insiden-insiden dunia, maka suatu hari nanti mereka bakal menerima balasannya.

Penulis enggan memberi ulasan tentang teori konspirasi. Dalam masa yang sama, penulis juga sama sekali menentang kekerasan dan penganiayaan terhadap mana-mana individu atau masyarakat di dunia ini, sama ada oleh polis dunia Amerika Syarikat, Bashar al-Assad, mahupun pemimpin Malaysia sendiri.

Siapakah Keluarga Rockefeller dan Sejauh Manakah Kekuasaan dan Kekayaan Mereka?]


Luahan Pendapat Pemegang Sijil UEC Yang Fasih Berbahasa Melayu

Artikel ini ditulis oleh saudara Bernard Ng yang diterima oleh pihak iluminasi.com menerusi e-mel dan telah disunting bagi memudahkan pembacaan.

Bernard Ng adalah rakyat Malaysia yang merupakan graduan Sijil Peperiksaan Bersama (UEC). Kini beliau sedang melanjutkan pelajaran di peringkat sarjana dalam bidang antropologi di Universiti Kebangsaan Taiwan.

Tujuan penulisan artikel ini adalah bertujuan untuk memperjelaskan tanggapan yang salah terhadap sistem UEC mengenai isu Bahasa Melayu dan juga subjek Sejarah.

Persoalan saya bukan tentang sama ada Sijil Peperiksaan Bersama (UEC) patut diiktiraf oleh kerajaan, walaupun ini salah satu daripada isi manifesto BN dan PR semasa PRU14.

Saya cuma tidak senang hati terhadap alasan-alasan yang dibentangkan iaitu:

Apa yang saya ingin bincangkan adalah dua salah tanggapan ini, bukan isu pengiktirafan. Sesetengah pihak mempunyai salah faham yang banyak tentang sistem UEC.

Mereka beranggapan bahawa semua pemegang UEC tidak menduduki peperiksaan SPM. Sebenarnya, kebanyakan sekolah menengah pensendirian cina (SMPC) mendasarkan kedua-dua sukatan pelajaran, iaitu SPM dan UEC.

Ulasan yang sering didengar adalah kekurangan penggunaan BM dalam SMPC. Ini menyebabkan kelemahan Bahasa Melayu dalam kalangan SMPC.

Saya bersetuju dengan peranan Bahasa Melayu dalam proses menyatukan negara. SMPC juga mengajar Bahasa Melayu dan kesusasteraan.

Misalnya, "Sejarah Melayu" turut diajar. Dalam kes saya, saya belajar Pendidikan Moral SPM, Sejarah SPM, KHB (kemahiran hidup bersepadu) PMR, Geografi PMR, termasuk Bahasa Melayu.

Saya memperoleh 11A dalam peperiksaan SPM dan ini termasuk kedua-dua mata pelajaran Bahasa Melayu dan Sejarah di mana saya mendapat A1.

Ada yang berpendapat bahawa penggunaan Bahasa Melayu adalah sangat minimum di SMPC, dengan anggapan semua pelajar SMPC ialah orang berbangsa Cina.

Tidak dapat dinafikan bahawa penggunaan Bahasa Melayu adalah kurang di SMPC, tetapi “kurang” bukan bermaksud “langsung tiada”.

Dasar sekolah dan metodologi pengajaran guru memainkan peranan yang lebih penting.

Misalnya, guru moral saya mampu bertutur dalam Bahasa Mandarin, tapi beliau mematuhi prinsipnya: hanya membenarkan Bahasa Melayu digunakan dalam kelas.

Dengan usaha sebegini, barulah tahap penguasaan Bahasa Melayu kita meningkat.

Dalam isu kemahiran Bahasa Melayu, sikap keluarga Cina memainkan peranan yang sangat penting. Sikap memandang rendah terhadap Bahasa Melayu wujud dalam diri sesetengah pelajar Cina, sama ada di sekolah menengah kebangsaan (SMK) ataupun SMPC.

Sikap ini menyebabkan mereka mengelak daripada menggunakan Bahasa Melayu walaupun pelajar SMK lebih berpeluang untuk mempratikkan penggunaan Bahasa Melayu.

Terdapat juga sesetengah graduan SPM dalam kalangan rakan Cina saya mempunyai penguasaan Bahasa Melayu yang lebih lemah berbanding dengan saya.

Mata pelajaran sejarah dalam sistem UEC mengandungi 57.36% sejarah Malaysia dan 42.64% sejarah dunia. Anggapan bahawa “sejarah dunia” ini semuanya sejarah negara China adalah tidak benar.

Sejarah dunia termasuk Sejarah Islam, Yahudi, Kristian, Hindu dan Buddha kerana semua ini merupakan agama utama di dunia.

Sejarah empat tamadun utama dunia turut diajar, termasuklah sejarah tamadun Cina. Tamadun Cina, Indus, Mesir Purba dan Mesopotamia adalah harta milik seluruh dunia.

Bukankah pemikiran antarabangsa dan pemahaman kepelbagaian budaya amat penting dalam zaman globalisasi ini?

Mari kita bincangkan sejarah tempatan. Adakah isi kandungan sejarah SPM lengkap dalam pelbagai segi? Sejarah SPM mengutamakan Sejarah Kesultanan Melayu Melaka, Johor dan Malaya.

Sejarah Kedah Tua dan Langkasuka tidak diutamakan. Adakah ini disebabkan oleh agama-agama negara tersebut adalah Hindu atau Buddha?

Sistem Jajahan dan Sistem Dato di Sabah dan Sarawak semasa Kesultanan Brunei dan Kesultanan Sulu turut diabaikan. Sejarah Kesultanan Sarawak dan ciptaan sistem tulisan Orang Iban (seperti Orang Maya) tidak disebut langsung.

Sejarah Orang Asli di semenanjung dan sejarah mereka dijadikan sebagai hamba turut tidak dinyatakan. Perjanjian Malaysia 1963 pun tidak diberi perhatian. Itu kononnya "Sejarah Malaysia" dalam SPM.

Walaupun sejarah UEC tidaklah begitu menyeluruh, namun sekurang-kurangnya agenda “Malayisation”, “Malayanisation” dan “Islamisation” kurang ketara.

Adakah tiga prinsip ini definisi tunggal perpaduan negara kita? Ini soalan saya untuk perbincangan masa depan.

Sesetengah pihak dengan membuta tuli menuduh bahawa UEC mengikut sukatan pelajaran “negara Cina” dengan sepenuhnya. Sebelum kita memastikan kebenaran tuduhan ini, kita perlu memastikan negara Cina yang mana dirujuk oleh mereka.

Adakah ia Republik China (Taiwan) atau Republik Rakyat China (China)? Sebenarnya, dasar pendidikan kedua-dua negara ini berubah sepanjang masa. Pengkritik perlu menunjukkan tempoh dasar pendidikan yang dirujuk.

Saya kurang pasti bagaimana sesetengah pemimpin tinggi mencapai kesimpulan sebegitu.

Jika UEC mengikuti sistem dari negara China, tidak mungkin pelajar-pelajar dari negara tersebut masih sentiasa keliru dengan konsep “Malaya” dengan “Malaysia”, ataupun istilah “Orang Melayu” dengan “Orang Malaysia”.

Terdapat salah tanggapan bahawa UEC diiktiraf di negara China dan Taiwan kerana mengikuti sukatan pelajaran negara tersebut sepenuhnya. Hakitatnya, UEC bukan diiktiraf sekadar di China dan Taiwan sahaja.

UEC juga diiktiraf di Ireland, Hong Kong, Singapura, Amerika Syarikat, Korea Selatan, Perancis, Jepun, United Kingdom, Australia, New Zealand, Kanada dan banyak lagi.

Adakah ini juga bermakna UEC turut mengikuti sukatan pelajaran semua negara di atas?

Sesetengah pihak berpendapat bahawa sistem persekolahan yang berlainan menghalang interaksi antara kaum. Pada pendapat saya, sekolah bukanlah lokasi tunggal interaksi antara kaum berlaku.

Interaksi antara kaum juga berlaku dalam kalangan jiran tetangga, saudara-mara, di tempat ibadat dan rekreasi. Cadangan diberi bahawa menyatukan sistem persekolahan adalah cara yang terbaik dalam perpaduan negara.

Apakah pendirian pencadang terhadap sekolah agama? Sekolah agama juga berlainan dengan sekolah kebangsaan. Saya mempertahankan kewujudan sekolah agama, asalkan nilai bertolak-ansur dan saling menghormati diajar.

Perpaduan negara tidak semestinya wujud selepas sistem selain daripada SMK dihapuskan. Ambil negara yang digemari oleh para pengkritik, iaitu Taiwan. Sistem persekolahannya hanya tunggal, tapi adakah rakyatnya bersatu-padu?

Dua ideologi politik yang amat berbeza, iaitu bersatu dengan Tanah Besar China dan merdeka sebagai Negara Taiwan, adalah agak ketara dalam semua sudut kehidupan.

Andainya pemegang UEC sememangnya mengikuti sistem persekolahan Taiwan sepenuhnya, sepatutnya terdapat dua ideologi politik yang berbeza di kalangan pelajar UEC. Tapi hakitatnya, perbezaan ideologi politik ini tidak ketara.

Contoh Taiwan digunakan kerana saya mengikuti sistem pendidikannya selama dua tahun, barulah saya rasa saya cukup layak untuk mengutarakan pendapat.

Saya tidak memberi contoh negara lain dengan sesuka hati berdasarkan bacaan media sahaja.

Laporan media tidak semestinya menyeluruh dan saksama. Justeru itu, saya berani mengemukakan perkara berkenaan isu UEC kerana saya mempunyai pengalaman menjalani dan mempelajari kedua-dua sukatan pelajaran UEC dan SPM.

Biar saya jelaskan dengan contoh yang kita fahami. Mengapakah pengiktirafan UEC di Sarawak selama dua tahun ini tidak menimbulkan kebimbangan seperti di semenanjung?

Bukankah sistem pendidikan Sarawak majmuk dan mengapa perpaduan dan keharmonian kaum di Sarawak jauh lebih kukuh berbanding dengan negeri-negeri di semenanjung?

Sarawak mempunyai banyak persamaan dengan negeri lain jika dibandingkan dengan luar negara. Kenapa kita tidak belajar dari negeri ini? Bukti ini lebih kukuh berbanding dengan percubaan (penyatuan sistem) yang dicadangkan.

Perpaduan negara boleh dicapai melalui kegiatan sukan atau seni di peringkat daerah, negeri atau negara. Pada hemat saya, sukan merupakan kaedah yang paling berkesan dan sesuai setakat ini.

Cuba lihat dalam pertandingan badminton di antara LCW menentang Lin Dan, pihak manakah yang disokongi oleh masyarakat Cina Malaysia?

Cuba lihat dalam kejohanan FIFA World Cup, pertandingan bola sepak mampu menyatukan rakyat seluruh negara dengan senang tanpa kebimbangan.

Pihak-pihak yang selalu membangkitkan isu-isu sensitif kaum dan agama perlu dikritik dulu, seperti titah Duli Yang Maha Mulia Seri Paduka Baginda Yang Dipertuan Agong, Sultan Muhammad V pada sesi parlimen terbaru ini.

Saya agak bersetuju dengan pendapat Menteri Pendidikan Dr. Maszlee Malik. Terdapat banyak salah faham mengenai UEC oleh pihak yang membantah. Stereotaip yang dikemukakan oleh pembantah terhadap pemegang UEC tidak semestinya benar.

Isu salah tanggapan adalah jauh lebih penting daripada isu pengiktirafan. Pengiktirafan UEC tidak akan berlanjutan dan tahan lama tanpa usaha saling memahami antara satu sama lain.


9 Tips Untuk Berjaya Dengan Bekerja Dari Rumah

Penulisan ini ditulis saudara Baharuddin Mohamed di laman Facebook beliau dan pihak iluminasi mendapat kebenaran untuk mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Tahukah anda 10 tahun dari sekarang mungkin ramai diantara kita akan bekerja dari rumah ?. Di Amerika Syarikat, perkara ini telah berlaku lebih 10 tahun dulu.

Saya mempunyai kawan yang tinggal di Malaysia, namun beliau sebenarnya adalah arkitek untuk sebuah syarikat terkenal di United Kingdom.

Mungkin beberapa tahun lagi kita boleh bertemu perkara ni di Malaysia. Pejabat tidak lagi diperlukan. Istilah kerja masuk jam 8 pagi dan pulang jam 5 petang mungkin akan pupus.

Banyak kos boleh dan tenaga boleh dijimatkan dan tak perlu bersesak-sesak untuk ke pejabat. Apa yang penting adalah anda perlu siapkan kerja anda.

Saya sangat berminat dengan perkara ini dan telah membuat kajian lebih setahun tentang kerjaya "bekerja dari rumah" ini.

Saya mendapati bahawa lebih daripada 50% generasi Y berpendapatan lebih 2 kali ganda dari gaji sebenar jika dia bekerja di luar.

Bagi yang berkeluarga, anda boleh meluangkan lebih banyak masa dengan anak-anak sekaligus merapatkan hubungan kekeluargaan.

Saya sendiri telah sediakan pejabat kecil di rumah lebih daripada 10 tahun yang lalu, dan ini 10 tips kejayaan bekerja dari rumah.

Perkara ini penting, jika boleh perlu cukup semuanya. Ada komputer, ada mesin pencetak dan beberapa keperluan asas. Ruang pual tidaklah perlu terlalu luas, cukup jika anda selesa.

Pastikanlah tempat yang anda sediakan tu mempunyai meja yang selesa untuk anda mulakan kerja.

Tempatkan semua benda yang berkaitan kerja sahaja. Kalau boleh, peruntukan satu bilik khas yang kurang gangguan dan bunyi bising.

Ingat, anda perlu bekerja walaupun di rumah bukan berbaring dan mengharapkan duit datang bergolek.

Jangan anda rasakan bahawa anda bekerja di rumah bermaksud anda boleh mulakan kerja pada bila-bila masa sesuka hati. Jika boleh, lakukan seperti biasa sebagaimana anda bekerja di pejabat.

Masuk "pejabat" anda pukul 9 pagi dan keluar jam 5 petang. Ini adalah antara perkara yang paling susah iaitu mendisiplinkan diri kerana pelbagai gangguan seperti menonton televisyen dan melayari internet boleh berlaku.

Namun, jika anda berjaya mengatasinya, anda akan berjaya bekerja di rumah.

Untuk anda memastikan momentum yang berterusan anda perlu mengambil waktu rehat. Contohnya, berehat sebentar ketika waktu makan tengah hari setiap hari.

Apabila anda mengambil masa rehat yang teratur, maka anda akan menyedari bahawa kualiti kerja yang anda hasilkan menjadi lebih baik.

Itu sebabnya penyediaaan tempat yang sesuai dan selesa adalah amat penting untuk anda bekerja di rumah. Kadang-kala anda tidak perlu bersihkan setiap hari yang mana akan mengambil banyak masa.

Apa yang anda perlukan adalah mood untuk bekerja, jadi ia tidak perlu sentiasa kemas tetapi janganlah terlalu bersepah hingga boleh mengganggu produktivi kerja anda.

Jika anda perlu berjumpa dengan sesiapa sahaja tak kisahlah ahli keluarga atau rakan, pastikan anda lakukannya ketika waktu rehat yang ditetapkan oleh anda.

Walaupun anda sendiri yang tentukan waktu kerja anda, namun jika perkara ini tidak dikawal, lama-kelamaan ia akan menjadi tabiat di mana anda dengan mudah meninggalkan "pejabat" untuk bertemu dengan orang.

Disiplin di kala bekerja di rumah adalah lebih sukar berbanding di pejabat kerana anda bersendirian. Ingat, anda tak boleh lakukan sesuka hati walaupun bekerja di rumah.

Mungkin tip ini kedengaran seperti aneh, namun ia amat penting bagi meneruskan kelangsungan anda untuk bekerja di rumah.

Disebabkan anda tinggal dirumah setiap hari, makan di rumah dan kerja juga di rumah, maka perasaan bosan itu akan hadir secara perlahan-lahan.

Saya syorkan anda untuk pilih satu hari dalam seminggu untuk keluar dari rumah dan melakukan apa-apa aktiviti di luar bagi mendapat kelainan sebelum kembali semula ke rumah.

Sekali-sekala anda boleh berehat daripada kerja dengan bercuti sebentar, tetapi pastikan kerja sudah selesai.

Bukan waktu kerja sahaja yang memerlukan jadual, tetapi juga rutin harian anda. Anda harus mengatur semuanya dengan baik dan mengikut segala peraturan, sebagai contoh:

Apa yang berubah adalah pejabat sahaja iaitu ke rumah anda, namun kerja anda tetap sama. Anda perlu bertanggungjawab seperti anda bekerja di pejabat.

Jangan hanya disebabkan anda bekerja dari rumah, anda secara sukarela melakukan kerja-kerja lain yang tak perlu anda buat seperti menjaga anak jiran atau sebagainya.

Anda perlu faham kerja yang bukan tugas anda, tak perlu anda lakukan melainkan ada masa yang lapang. Pastikan anda memberikan keutamaan kepada kerja anda dan sikap ini bukan lah pentingkan diri sendiri tetapi profesional.

Anda cuma bekerja dari rumah, jadi pastikan anda membuka e-mel anda secara berkala. Jaga hubungan dengan pelanggan atau majikan anda.


Adakah Suplemen Minyak Ikan Benar-Benar Bermanfaat Untuk Kesihatan?

Suplemen minyak ikan atau fish oil bukanlah asing lagi dalam kalangan masyarakat. Malah ia dikatakan sebagai suplemen yang paling banyak diambil oleh manusia di seluruh dunia.

Apa yang sangat istimewa tentang minyak kan sehinggakan ia mendapat sambutan sebegitu hangat? Jawapannya adalah mudah, ia sarat dengan asid lemak omega-3.

Dan disebabkan oleh badan kita tak mampu untuk menghasilkannya, maka ia datang melalui makanan. 2 asid lemak omega-3 utama adalah asid docosahexaenoic (DHA) dan asid eicosapentaenoic (EPA).

Ikan berlemak seperti salmon, makerel dan sardin kaya dengan omega-3 ini. Sesetengah tumbuhan kaya dengan asid lemak omega-3 jenis lain iaitu asid alfa-linolenik, yang boleh ditukarkan kepada DHA dan EPA.

Sumber asid alfa-linolenik termasuklah biji rami, biji chia, walnut, biji labu dan minyak kanola.

Penyelidikan ke atas kesan kesihatan daripada minyak ikan bermula sekitar tahun 1970-an apabila para saintis mengkaji pengambilan lemak tak tepu.

Dan ketika itulah kajian dari Denmark mendedahkan bahawa kadar penyakit arteri koronari dan kencing manis yang rendah berlaku dalam kalangan orang asli Greenland yang mana diet mereka sarat dengan pengambilan ikan.

Sejak itu, komuniti saintifik dengan pantasnya mencari kes untuk mengaitkan antara pengambilan ikan dengan kesihatan yang baik.

Kajian selanjutnya mengenalpasti bahawa asid lemak omega-3 tak tepu (terutamanya EPA dan DHA) sebagai penyelesaian ajaib kepada kesihatan terutamanya jantung.

Penemuan ini menunjukkan bahawa omega-3 daripada ikan menurunkan paras trigliserida dalam darah yang berpotensi mengurangkan risiko kepada penyakit seperti kanser dan sakit jantung.

Maklumat tambahan pada tahun-tahun seterusnya dikatakan menyokong dakwaan-dakwaan ini dan pada pertengahan tahun 1990-an, Persatuan Jantung Amerika bersetuju dengan dakwaan tersebut.

Pada tahun 1994, Persatuan Jantung Amerika mengadakan satu persidangan mengenai manfaat terapeutik daripada asid lemak omega-3 dan syarikat pengeluar suplemen mula memberi perhatian.

Rakyat Amerika Syarikat tidak begitu gemar dengan ikan berminyak. Menurut kajian Nutrition Journal 2014, purata pengambilan ikan yang kaya dengan omega-3 di kalangan mereka kurang daripada 40 gram seminggu.

Sesetengah daripada mereka mungkin tidak gemarkan rasanya dan yang lain mungkin beranggapan bahawa ia terlalu mahal, terlalu berbau atau sukar untuk dimasak.

Jadi, melihatkan pasaran yang belum dimanfaatkan ini, industri suplemen memutuskan untuk menangani masalah tersebut. Hasilnya, wujudnya kapsul yang menyampaikan segala kebaikan hanya dalam menelan.

Formula itu kemudiannya diperhalusi untuk menghilangkan bau busuk minyak tersebut.

Tahap keyakinan kerajaan AS terhadap suplemen ini adalah tinggi, namun Pentadbiran Makanan dan Ubat-Ubatan (FDA) menyatakan bahawa kajian yang dilakukan terhadap minyak ikan adlah tidak konklusif.

Walaubagaimanapun penafian oleh FDA ini tidak menjejaskan warga AS yang dahagakan kapsul omega-3 ini, dan juga syarikat pengeluar bersungguh-sungguh membekalkan kepada mereka.

Asid lemak omega-3 memainkan peranan penting dalam fungsi otak, perkembangan normal dan keradangan.

Kekurangan omega-3 dikaitkan dengan pelbagai masalah kesihatan termasuklah penyakit kardiovaskular, sesetengah kanser, masalah emosi, artritis dan banyak lagi.

Dengan itu, suplemen minyak ikan dipromosikan sebagai cara mudah untuk melindungi jantung, meringankan keradangan, meningkatkan kesihatan mental dan memanjangkat hayat.

Dakwaan seperti ini adalah satu sebab mengapa ia sangat laris dan pengeluar mengaut keuntungan berbilion-bilion ringgit setahun.

Jika anda lihat penyelidikan terhadap omega-3 secara menyeluruh, satu perkara yang menonjol, iaitu kebanyakan maklumat mengenai manfaat omega-3 datang dari kajian terhadap pengambilan ikan, dan bukannya suplemen minyak ikan.

Hanya beberapa tahun lepas sahaja suplemen ini dikaji dengan lebih komprehensif dan hasilnya menimbulkan persoalan yang membimbangkan.

Antara kebimbangan adalah suplemen yang dijual secara meluas ini mungkin tidak memberikan dos minyak ikan seperti yang tertera pada label.

Malah, dalam analisa oleh saintis-saintis di Australia dan New Zealand pada tahun 2014 terhadap 32 suplemen minyak ikan komersial yang dijual di farmasi, hanya 3 suplemen yang mempunyai kandungan EPA dan DHA sama atau lebih daripada yang dipaparkan pada label.

Bukan itu sahaja, 2 per 3 daripada sampel kajian itu mengandungi EPA dan DHA kurang daripada 67% seperti yang dipaparkan.

Bagaimana ini boleh berlaku? Para saintis membuat spekulasi bahawa ketika proses menghasilkan suplemen ini, minyak ikan mungkin terdedah kepada udara.

Pendedahan ini boleh menyebabkan pengoksidaan yang mengurangkan jumlah kepekatan EPA dan DHA dalam minyak tersebut.

Malah, sesetengah gel cecair (sarung kapsul) mengandungi perasa tambahan yang bertujuan menutup bau busuk minyak ikan teroksida, menurut laporan yang diterbitkan oleh Consumer Lab pada tahun 2014.

Menurut Dr. James Stein, seorang profesor penyelidikan kardiovaskular di Universiti Wisconsin, minyak ikan adalah seperti suplemen yang lain yang mana tidak dikawal oleh FDA seperti mana ubat preskripsi.

Jadi, anda tak akan boleh pastikan apa yang anda ambil. Ia bukan bermaksud suplemen ini berbahaya, cuma anda mungkin tak dapat seperti mana yang anda bayar.

Menurut Dr. Preston Mason pula yang merupakan penyelidik omega-3 di Hospital Brigham dan Wanita, label-label pada produk suplemen sangat mengelirukan.

"Mereka membuatkan suplemen tambahan minyak ikan ini seolah-olah seperti sejenis ubat asid lemak omega-3 yang diluluskan, walhal sebenarnya tidak. Ia tidak bertujuan untuk mencegah atau merawat penyakit,".

Walaupun didakwa mampu meningkatkan kesihatan jantung, namun buktinya tidak begitu meyakinkan dan bercampur-campur.

Sebagai contoh, pada Mei 2013, para penyelidik dari Itali melaporkan dalam Jurnal Perubatan New England bahawa suplemen asid lemak omega-3 langsung tidak berkesan dalam mengurangkan serangan jantung, angin ahmar atau kematian daripada penyakit jantung di kalangan mereka yang mempunyai faktor risiko penyakit jantung.

Namun, bukti yang menghubungkan minyak ikan dengan kanser juga berleluasa.

Sesetengah penyelidikan mencadangkan bahawa diet yang tinggi dengan lemak ikan atau suplemen minyak ikan mungkin mengurangkan risiko sesetengah kanser termasuklah kanser prostat.

Para penyelidik lain menunjukkan perkara bertentangan, iaitu hubungan antara memakan banyak ikan berminyak atau pengambilan suplemen minyak ikan yang banyak, dengan peningkatan risiko sebanyak 43% terhadap kanser prostat secara keseluruhan, dan peningkatan risiko sebanyak 71% untuk kanser prostat yang agresif.

Lebih banyak penyelidikan jangka masa panjang diperlukan untuk benar-benar membuktikan sama ada suplemen omega-3 yang dijual di farmasi-farmasi bermanfaat kepada kesihatan seperti yang didakwa.

Buat masa ini, jika anda mahukan manfaat kesihatan daripada omega-3 terutamanya untuk jantung anda, pilihan terbaik adalah dengan memakan ikan, bukannya suplemen.

Namun, jangan keliru. Asid lemak omega-3 benar-benar bermanfaat kepada kesihatan, hanya jika ia datang daripada sumber makanan dan bukannya suplemen.


5 Tabiat Annoying Ejen Insurans dan Takaful Yang Selalu Buat Orang Marah

Ditegur kawan yang dah lama tak berhubungan kerap kali menimbulkan perasaan syak wasangka penulis. Ini disebabkan pengalaman penulis yang kerap disapa dan diajak minum, tetapi akhirnya menjadi sesi penerangan berkenaan MLM, skim pelaburan cepat kaya atau lebih pedih - nak ajak masuk insurans atau jadi ejen insurans/takaful.

Penulis faham ejen-ejen adalah ejen jualan, jadi kerja dan tanggungjawab ejen adalah untuk membuat apa yang perlu ejen buat iaitu jualan. Bagaimanapun kaedah atau cara pemasaran yang digunakan, perlukah dilakukan sedemikian rupa?

Berikut adalah lima kaedah atau taktik kerap kali digunakan oleh ejen insurans, yang pada hemat penulis tak sepatutnya dilakukan apabila kita nak meniaga.

Kami tidak faham mengapa ejen-ejen insurans dan takaful suka sangat mempamerkan kekayaan mereka. Adakah mereka ini beranggapan dengan menayangkan kereta mewah serta gambar melancong yang mereka sertai secara percuma, satu promosi yang baik untuk membawa orang ramai cuba menjadi ejen? Tidak. Ini kerana perangai itu secara terang-terang menunjukkan ejen takaful ni berkiblatkan harta benda semata-mata.

Kami faham ada banyak faedah yang anda mampu perolehi daripada hasil komisyen jualan insurans atau takaful ni. Semua orang tahu kerjaya sebagai ejen takaful mempunyai potensi pendapatan lumayan. Walau bagaimanapun, menayangkan harta benda serta kekayaan bukanlah sesuatu yang beretika, daripada segi moral dan juga agama. Ejen-ejen tidak fikirkah pandangan mereka-mereka yang menganggap perbuatan itu sebagai satu perbuatan menayang-nayang kemewahan?

Penulis pernah disapa seorang ejen insurans ketika sedang seronok makan di kedai mamak. Dia buka fail warna kuning dia dan di dalamnya penuh dengan keratan akhbar kemalangan ngeri yang telah berlaku atau kisah nasib keluarga yang jatuh susah akibat kematian ketua keluarga.

Adakah ejen-ejen ini tak boleh berfikir ke mereka sebenarnya sedang mengeksploit kesengsaraan orang lain sebagai bahan pemasaran? Tidak adakah kaedah atau cara lebih mulia daripada cara menjaja kisah orang yang merana sebagai alat sokongan jualan? Pada penulis, cara ini agak zalim kerana ejen-ejen insurans ni seolah-olah menggunakan kisah sedih orang lain untuk menunjukkan menyesalnya mangsa kerana tak beli insurans terlebih dahulu.

Perkara ini boleh dilakukan, sekiranya mangsa yang bersuara menceritakan pandangan dia serta kenapa insurans itu bagus tetapi bila dilakukan oleh ejen, nada yang dapat dilihat hanyalah usaha melakukan jualan semata-mata.

Penulis pernah berborak dengan seorang ejen yang menceritakan dalam kaedah kerja mereka setiap hari, akan ada waktu dalam satu jam atau dua jam di mana semua ejen yang ada akan menelefon mana-mana nombor telefon yang mereka ada. Nasiblah nombor siapa pun asalkan dalam tempoh itu, nombor-nombor itu akan cuba dihubungi untuk bertanyakan minat menyertai insurans atau takaful.

Kata rakan penulis, ada ejen yang tahu batas siapa boleh dihubungi tetapi ramai juga yang berusaha mendapatkan senarai nombor telefon sesuatu organisasi atau jabatan, bagi memaksimakan nombor yang boleh cuba didail. Kebiasaannya waktu telefon ini dilakukan semasa awal pagi, selepas jam 10 pagi ke 11 pagi dan ada yang membawa ke waktu makan tengahari.

Penulis ingin menasihatkan ejen-ejen semua supaya menyedari bila dah buat panggilan telefon tu, tak perlulah 'try hard' sangat nak tetapkan temu janji. Insurans dan takaful ni bila bakal pelanggan rasa ada keperluan, mereka akan cari punyalah.

Kami faham taktik nak buat jualan ni pelbagai jenis rupanya. Bagaimanapun, bagi ejen-ejen jualan macam insurans, takaful atau kad kredit ni selalunya dia punya mendesak tu lain macam sikit lah. Ada yang sampai ikut orang dan terpaksa ditolak dengan lisan beberapa kali. Bagi yang jenis suka perangkap orang menggunakan borang soal selidik, come on, ingat pelanggan tak tahu ke itu taktik anda nak dapatkan nombor telefon kami?

Penulis tak tahu berapa anda perlu bayar untuk sewa gerai di pasaraya, tetapi ejen-ejen khasnya ejen insurans ni kena sedarlah mereka sepatutnya sama saja macam peniaga-peniaga lain yang meniaga. Ada tak wakil kedai Mr. DIY bagi kita tukul suruh kita cuba dan beli? Penjual yang bagi sampel makanan pun bagi makanan atau minuman percuma untuk kita rasa, kemudian senyum saja kalau kita tak nak beli.

Jika anda ejen, cubalah bayangkan kalau semua peniaga guna taktik sama yang diamalkan anda, adakah itu satu pengalaman yang menarik pada anda sebagai pelanggan?

Salah satu taktik memikat bakal ejen yang kerap digunakan adalah dengan menabur kisah-kisah kejayaan ejen-ejen yang kini berjaya. Selalunya perkara yang dikongsikan mestilah kerjaya lama ejen tu. "Dulu dia seorang kerani di sebuah syarikat percetakan. Kini dia baru angkat kereta Jerman selepas balik bercuti daripada Jerman." Itu contoh kisah yang miskin ke kaya.

Bagi yang kerja bagus-bagus pula nadanya berlainan pula; "Dulu ejen ni adalah salah seorang jurutera dengan syarikat minyak bertaraf multinasional. Pendapatannya pula dah mencapai lima angka tetapi hanya selepas 3 tahun dengan syarikat insurans XYZ, dia dah berjaya mencapai pendapatan melebihi pendapatan dahulu."

Gemar betul mereka buat perbandingan. Dia ni cikgu, dia ni kerani, dia jurutera, dia ni akauntan, dialah jaga sekolah, dia seorang menteri, dia adalah suri rumah, seolah-olah menjadi ejen insurans dan mendapat kekayaan merupakan sesuatu yang sangat bermakna pada semua orang.

Tidakkah ejen-ejen ini sedar dengan kaedah sedemikian - mereka mengakui kesenangan dari segi duit dan harta adalah ukuran kepada kejayaan mereka?


6 Tabiat Punca IQ Menurun Dan Otak Semakin Lemah

Kecerdasan otak manusia atau IQ adalah sangat penting untuk menjalani kehidupan yang baik. Tahap kecerdasan otak seseorang biasanya ditentukan oleh satu siri ujian.

Terdapat beberapa komponen dalam ujian IQ iaitu kecerdasan lisan, keupayaan matematik, kemahiran penaakulan ruang, kemahiran visual, kemahiran pengelasan, kemahiran penaakulan logik dan juga kemahiran mengenalpasti corak.

Semua komponen ini boleh diperbaiki dengan latihan yang berterusan yang mana membuatkan IQ sesorang itu menjadi semakin baik.

Malangnya, IQ juga boleh merosot melalui aktiviti yang kita lakukan dalam seharian. iluminasi.com kongsikan 6 perkara yang tak disangka mampu membuatkan IQ anda merosot.

Ya, namanya adalah telefon pintar namun ia boleh membuatkan anda kurang pintar. Telefon pintar membolehkan kita sentiasa berhubung.

Akibatnya, keupayaan kognitif kita menderita. Para penyelidik di Universiti Texas telah melakukan kajian terhadap kira-kira 800 pengguna telefon pintar.

Para peserta diminta untuk mengambil beberapa ujian komputer yang memerlukan perhatian sepenuhnya.

Ada yang diminta untuk meninggalkan telefon mereka di bilik lain sementara yang lain hanya diminta untuk menetapkan telefon mereka dalam mod "senyap" yang kemudiannya diletakkan di atas meja dengan keadaan skrin menghala ke bawah.

Mereka yang meninggalkan telefon di bilik lain menunjukkan prestasi yang jauh lebih baik dalam ujian berbanding mereka meletakkan telefon di sebelah mereka.

Para penyelidik menyimpulkan bahawa telefon pintar yang berada dalam pandangan mengurangkan keupayaan seseorang untuk memberikan tumpuan dan melaksanakan tugas.

Kecenderungan untuk memeriksa telefon membuatkan otak separa sedar kita terpaksa melawan perasaan ini ketika kita cuba untuk menumpukan perhatian kepada perkara lain.

Usaha untuk melawan perasaan itu mengurangkan tenaga dan perhatian yang sedang ditumpukan kepada tugas yang sedang dilaksanakan.

Sebaliknya, dengan ketidakhadiran telefon secara sepenuhnya membuatkan otak separa sedar dalam keadaan rehat daripada melawan keinginan untuk memeriksa sama ada terdapat mesej baru atau notifikasi aplikasi seperti Facebook dan Instagram.

Para penyelidik telah mendapati bahawa apabila ia berkaitan dengan kecerdasan otak, anda akan menjadi seperti apa yang anda tonton.

Memang banyak rancangan TV yang sangat bermaklumat namun pada masa kini di Malaysia terdapat banyak juga program dan drama TV yang langsung tidak memberikan faedah pendidikan.

Selain daripada tidak memberikan manfaat kepada otak, rancangan televisyen sedemikian juga terbukti mampu membuatkan orang ramai menjadi semakin bodoh.

Seorang ahli psikologi dan profesor dari Austria, Marcus Appel telah menguji sekumpulan pelajar kolej dalam pelbagai subjek. Sebelum menjalankan ujian, separuh pelajar diberikan kisah tentang lelaki bodoh yang membuat pelbagai keputusan buruk.

Selepas membaca tentang karekter lelaki bodoh itu, pelajar-pelajar ini melakukan ujian dan mendapat markah yang lebih teruk berbanding pelajar yang tidak membaca kisah tersebut.

Marcus Appel menyalahkan perkara ini terhadap "penyebuan media". Penyebuan media merujuk kepada sisa yang mana biasanya tidak diingini, kesan daripada terdedah kepada media.

Ini boleh menyebabkan perubahan kepada tingkah laku, pendapat atau kecerdasan otak. Ini bermakna menonton rancangan atau drama yang memaparkan orang bodoh atau tingkahlaku bodoh mungkin kelihatan seronok, namun kebodohan itu sangat berjangkit.

Jadi, kalau tak mahu terjangkit, pilihlah dengan bijak apa yang anda tonton.

Kajian yang dijalankan di Amerika Syarikat mendapati bahawa kanak-kanak yang dipukul mempunyai IQ yang lebih rendah berbanding rakan sebaya yang tidak mengalami situasi yang sama.

Penyelidik menguji kebolehan kognitif dua kumpulan kanak-kanak dari umur 2 hingga 4 tahun dan 5 hingga 9 tahun. 4 tahun kemudian, mereka menguji semula kanak-kanak dalam setiap kumpulan umur.

Bagi kumpulan umur yang lebih tua, kanak-kanak yang dipukul mempunyai purata IQ hampir 3 mata lebih rendah berbanding mereka yang tidak dipukul.

Bagi kumpulan umur yang lebih muda, purata IQ kanak-kanak yang dipukul adalah 5 mata lebih rendah daripada mereka yang tidak.

Maka, satu telah penjelasan dibuat tentang hubungan antara kesan pukulan dan IQ adalah tekanan. Para penyelidik mengatakan bahawa kanak-kanak yang dipukul menjadi mudah terkejut dan sering takut.

Lemak badan berlebihan memberikan kesan kepada cara semua fungsi organ kita, termasuklah otak. Dalam satu kajian, para penyelidik meneliti otak 17 wanita gemuk

Otak mereka memproses gula lebih cepat daripada wanita dalam kumpulan kawalan yang mana mempunyai berat purata. 17 wanita gemuk ini diuji fungsi kognitif mereka sebelum dan selepas menjalani pembedahan bariatrik (pembedahan untuk individu obese).

Hasil ujian yang dilakukan selepas pembedahan berat badan adalah lebih baik daripada yang dilakukan sebelum pembedahan.

Wanita gemuk yang kini telah kurang lemak menunjukkan peningkatan kognitif tertentu dalam fungsi eksekutif, yang bertanggungjawab terhadap perancangan dan organisasi.

Otak orang gemuk memproses gula secara berbeza dengan mereka yang tidak mempunyai lemak badan berlebihan. Dipercayai bahawa perbezaan dalam pemprosesan ini menyebabkan kerosakan struktur pada otak yang seterusnya mempengaruhi prestasi kognitif.

Satu laji kajian terhadap hampir 500 orang dewasa menunjukkan bahawa individu dengan berat berlebihan mempunyai kurang "white matter" berbanding mereka yang normal.

"White matter" menghubungkan kawasan otak yang berbeza dan membolehkan bahagian-bahagian ini berkomunikasi di antara satu sama lain.

Semakin meningkat usia, white matter juga akan semakin merosot. Namun, bagi individu berat berlebihan, kemerosotan white matter adalah lebih cepat.

Jumlah white matter dalam otak orang gemuk berusia 50 tahun sama dengan jumlah pada orang berat badan normal berusia 60 tahun.

Memandu lebih daripada 2 jam setiap hari secara berterusan merendahkan IQ manusia.

Para penyelidik dari Universiti Leicester memeriksa gaya hidup lebih daripada 500,000 orang sepanjang tempoh 5 tahun, menguji daya ingatan mereka dan kecerdasan otak sepanjang kajian berlangsung.

Daripada jumlah peserta, 93,000 orang memandu lebih daripada 2 jam setiap hari. Golongan ini menunjukkan skor yang lebih rendah berbanding mereka yang kurang memandu atau langsung tidak memandu.

Di samping tu, pemandu jarak jauh juga menunjukkan penurunan dalam keupayaan kognitif sepanjang tempoh kajian.

Otak menjadi kurang aktif semasa berada di jalan raya dan kekurangan rangsangan dipercayai menyumbang kepada penurunan IQ. Ia menjadi lebih buruk jika tersangkut di dalam kesesakan.

Hasil yang sama dilihat pada orang yang menonton TV lebih daripada 3 jam setiap hari.

Diet yang tak berkhasiat pada usia awal telah terbukti mempunyai kesan negatif terhadap prestasi kognitig. Para penyelidik meneliti tabiat makanan dan tahap kecerdasan kira-kira 14,000 kanak-kanak.

Kanak=kanak yang kerap diberikan makanan diproses pada usia 3 tahun mempunyai purata IQ yang lebih rendah 5 tahun kemudian berbanding kanak-kanak yang diberikan hidangan penuh vitamin dan nutrien.

Diet yang sarat dengan vitamin dan nutrien membantu menggalakkan perkembangan otak di tahap optimum, sementara sebaliknya berlaku melalui makanan diproses.

Disebabkan oleh otak berkembang paling pesat sepanjang 3 tahun pertama kehidupan, nutrisi yang dibekalkan pada masa ini mempunyai kesan yang berkekalan kepada keseluruhan fungsi otak.

Bagi kanak-kanak yang kerap diberi makanan diproses pada usia 3 tahun, penambahbaikan diet yang dilakukan kemudian tidak memberikan kesan yang ketara untuk meningkatkan kecerdasan otak mereka.


Siapakah Keluarga Rockefeller dan Sejauh Manakah Kekuasaan dan Kekayaan Mereka?

Keluarga Rockefeller adalah antara keluarga yang paling kaya, dan antara dinasti paling terkenal di dunia. Mereka mempunyai kedudukan yang tinggi dalam politik.

Justeru mempunyai pengaruh dalam perlindungan alam sekitar, dan memiliki antara hartanah paling mahal di dunia. Jadi, bagaimanakah mereka mengumpul, dan memiliki wang yang terlalu banyak, dan berapakah kekayaan sebenar mereka?

Hari ini, terdapat 6 generasi Rockefeller, dengan 21 orang ahli keluarga generasi ke-4 yang pada masa ini mengawal kekayaan mereka yang luar biasa, diterajui oleh David Rockefeller yang berusia 100 tahun. Namun, kesemua kekayaan ini sebenarnya bermula daripada seorang usahawan berjaya, iaitu John Davidson Rockefeller (Senior).

Pada tahun 1870, beliau telah mengasaskan bersama sebuah syarikat yang kini adalah menjadi syarikat penapis minyak paling besar di dunia, iaitu Standard Oil Company. Dengan 'mematikan' persaingan dan menggunakan tipu muslihat dalam perjanjian kereta api, Rockefeller Senior berjaya mengangkat naik syarikatnya itu menjadi antara pemonopoli minyak terawal, dan pada awal 1880an, Rockefeller Senior mengawal sekitar 90 peratus pengeluaran dan penapisan minyak di Amerika Syarikat.

Pada tahun 1911, Mahkamah Tinggi telah mengeluarkan perintah bahawa monopoli adalah haram di sisi undang-undang, dan Standard Oil Company mesti dibubarkan dalam masa 6 bulan. Walaubagaimanapun, apabila Rockefeller Senior meninggal dunia pada tahun 1937, beliau dianggarkan mempunyai nilai kekayaan sekitar 1.5 peratus keseluruhan Keluaran Dalam Negara Kasar (KDNK) Amerika Syarikat, bersamaan dengan $USD340 bilion nilai hari ini (Bill Gates mempunyai kekayaan sebanyak $USD93.30 billion (2018)). Beliau masih dianggap sebagai individu paling kaya dalam sejarah Amerika Syarikat.

Berikutan kekayaan yang diwariskan daripada bapanya, John D. Rockefeller Junior memulakan usaha untuk mempelbagaikan pelaburan termasuklah hartanah, di samping mengekalkan nama baik keluarga melalui kedermawanan. Bangunan Rockefeller Center yang terkenal di New York sebenarnya telah dibina oleh Rockefeller Junior, yang juga mendermakan tanah kepada Museum of Modern Art.

Ahli keluarga Rockefeller yang lain pula terlibat dengan hartanah ikonik di seluruh Manhattan, termasuklah menara World Trade Center (WTC) yang runtuh ketika peristiwa 9/11.

Keluarga ini juga terlibat dalam projek memelihara dan melindungi alam sekitar, mendermakan tanah, serta menubuhkan lebih daripada 20 taman negara di seluruh negara. Sebagai salah sebuah keluarga yang paling kaya di dunia, Rockefeller adalah antara yang paling dermawan.

Rockefeller Senior telah menyumbang lebih daripada setengah bilion dolar Amerika kepada masyarakat umum, kebanyakannya kepada kajian perubatan, menjadikan beliau sebagai penderma perubatan yang paling diingati dalam sejarah negara itu.

Rockefeller Junior, juga adalah seorang yang dermawan, memberikan jumlah yang hampir sama untuk banyak tujuan lain, menjadikan jumlah derma oleh kedua mereka melebihi $USD1 bilion setakat tahun 1960an. Dan hari ini, ahli keluarga Rockefeller yang paling tua, David secara peribadinya telah menderma hampir $USD1 bilion untuk kegiatan amal.

Namun, tiada siapa yang tahu akan skop penuh kekayaan keluarga ini, kerana kebanyakannya wujud dalam pelbagai bentuk hartanah dan pelaburan. Sesetengah menganggarkan, selepas mengambil kira inflasi, kekayaan keluarga ini adalah sekitar $USD11 bilion.

Keupayaan untuk mengekalkan kekayaan ini adalah hasil daripada Rockefeller Trust, di mana sebahagian besar wang keluarga ini telah disimpan sejak tahun 1934 lagi.

Sebuah jawatankuasa amanah dilantik oleh keluarga ini, bertanggungjawab untuk menyelia penggunaan wang mereka, dan setiap ahli keluarga akan menerima sebahagian daripada bunga yang dijana, berbanding menggunakan yang simpanan sedia ada. Keluarga Rockefeller telah menggunakan kekayaan mereka untuk mempengaruhi keputusan awam, dan untuk menduduki kedudukan politik yang penting.

Nelson Rockefeller adalah seorang Naib Presiden, manakala Jay Rockefeller adalah seorang Senator dalam kerajaan AS, dan lain-lain ahli keluarga mereka juga turut terlibat dalam sektor kewangan dan perniagaan di seluruh dunia.

Dengan kekayaan yang ada, keluarga Rockefeller juga menjadi tumpuan umum, terutamanya dalam beberapa teori konspirasi, antaranya termasuklah idea 'New World Order', di mana golongan elit yang kaya raya mengawal kerajaan di dunia dengan 'tangan ghaib' mereka.

Tiada bukti kukuh untuk menyokong kewujudan 'New World Order' ini, namun terdapat banyak bukti yang menunjukkan bahawa keluarga Rockefeller ini adalah antara yang terkaya, paling berkuasa dan paling dermawan di dunia.


Kisah Mangsa Kesan Bom Atom Hiroshima Selepas 10 Tahun - Sadako Sasaki

Peperangan adalah satu mimpi ngeri yang tidak dapat dielakkan. Ia tidak dapat dinafikan menyebabkan kehancuran yang binasa kepada umat manusia.

Sehingga kini, tiada apa yang lebih dahsyat daripada Perang Dunia Kedua yang berlaku selama 6 tahun 1 hari dari tahun 1939 hingga 1945.

Antara babak-babak paling membinasakan ketika perang ini adalah pengeboman dua bandar Jepun iaitu Hiroshima dan Nagasaki oleh tentera Amerika Syarikat

iluminasi.com kongsikan satu kisah yang menyedihkan akibat daripada pengeboman ini.

Ketika bom atom dilepaskan dari udara oleh pesawat tentera Amerika Syarikat ke atas bandar Hiroshima pada tahun 1945, Sadako Sasaki baru berusia 2 tahun. Dia berada 2 kilometer daripada bom tersebut meletup.

Abang Sadako, Masahiro Sasaki menceritakan detik-detik bandar mereka diletupkan oleh bom atom. Pagi itu merupakan pagi yang indah dengan langit biru cerah tanpa awan.

Bapanya sudah meninggalkan rumah ke tempat kerja dan neneknya memangil kedua-dua Masahiro dan Sadako untuk sarapan pagi.

Ketika mereka duduk di atas tikar tatami berhampiran dapur dan mula untuk makan, tiba-tiba letupan berlaku. "Kami terperosok ke dinding. Saya terperosok ke bawah meja ditutupi dengan tikar tatami," kata Masahiro.

Masahiro dan neneknya masih berada di dalam rumah dan tidak cedera, namun Sadako hilang. Sadako telah terpelanting keluar rumah dan ditemui terduduk di atas kotak di halaman rumah.

Dengan keadaan bajunya yang terkoyak dan terbakar, Sadako tercengang namun juga tidak cedera. "Tiada siapa pun tahu bagaimana Sadako boleh sampai ke situ," kata Masahiro.

Jiran-jiran Sadako termasuk dalam lebih 70,000 orang yang mati serta-merta akibat kesan daripada bom tersebut, namun dia langsung tak mengalami apa-apa kecederaan, atau sekurang-kurangnya tiada kecederaan pada bahagian luaran badan.

Sadako kemudiannya membesar dengan sihat dan menjalani kehidupan seperti kanak-kanak biasa. Dia sangat aktif dan sukan bersukan, serta merupakan pelari terpantas di kalangan rakan-rakan sekolahnya.

Semua ini dijalani dengan baik olehnya sehingga Sadako berusia 12 tahun, 10 tahun selepas insiden pengeboman tersebut berlaku.

Walau bagaimanapun, pada satu hari selepas pertandingan lari berganti-ganti yang penting di mana Sadako membantu pasukannya memang, dia berasa sangat pening dan letih.

Tak lama kemudian, pening kepala itu hilang membuatkan Sadako beranggapan ia kesan daripada larian pecut tersebut. Namun keadaan tenang itu tidak berakhir di situ.

Selepas serangan keletihan dan sakit kepala itu, Sadako mengalami insiden yang sama dengan lebih kerap.

Pada satu ketika Sadako berasa tersangat pening sehinggakan dia terjatuh dan tak mampu untuk bangun.

Rakan sekolahnya memaklumkan kepada guru dan ibu bapanya kemudian membawa Sadako ke Hospital Palang Merah untuk memeriksa keadaannya.

Diagnosis oleh doktor memberitahu sesuatu yang mengejutkan iaitu Sadako menghidap penyakit leukemia, sejenis kanser darah.

Tiada siapa mampu mempercayai bahawa ia benar-benar berlaku. Pada ketika itu, leukemia digelarkan sebagai "Penyakit Bom-A".

Hampir kesemua mereka yang menghidap penyakit ini berakhir dengan kematian, membuatkan Sadako tersangat risau dan takut.

Dia ingin kembali ke sekolah seperti biasa, namun terpaksa tinggal di hospital di mana dia menghabiskan masa dengan menangis dan terus menangis.

Tak lama kemudian, rakan baiknya, Chizuko melawat Sadako dan membawa origami. Chizuko memberitahunya tentang sebuah kisah lagenda mengenai burung bangau origami, yang mana merupakan burung suci di Jepun dan hidup selama 100 tahun.

Dan jika orang yang sakit menghasilkan 1,000 burung bangau kertas, orang itu akan sembuh daripada penyakit. Selepas mendengar cerita lagenda itu, Sadako memutuskan dia ingin menghasilkan 1,000 burung bangau dengan harapan dia akan sembuh.

Ketika itu kertas amat terhad di hospital dan Sadako menggunakan setiap keratan kertas yang ditemui untuk menghasilkan origami. Dia juga sering meminta kepada pesakit lain bekas balutan hadiah yang mereka terima, atau menggunakan label ubat.

Sementara itu, keluarga Sadako sangat bimbangkannya. Mereka kerap melawatnya di hospital menemaninya dan membantu melipat origami bangau.

Selepas menghasilkan 500 origami bangau, Sadako berasa semakin baik dan doktor memberitahu dia boleh pulang untuk seketika.

Namun pada penghujung minggu pertama Sadako di rumah, rasa letih dan pening kepala kembali dirasakan memaksanya untuk pulang ke hospital.

Masih berharap untuk sembuh, Sadako meneruskan usaha melipat origami walaupun dia berada dalam kesakitan.

Tak lama selepas itu, pada 25 Oktober 1955, ahli keluarganya berdiri di samping Sadako yang terlantar di atas katil, melihatnya "tidur" untuk selamanya dan tak mungkin akan bangun lagi.

Ketika itu, Sadako hanya menyiapkan 644 bangau kertas. Semua orang yang mengenalinya sangat terkesan dan bersedih di atas pemergian Sadako walaupun sudah dijangkakan.

39 orang daripada rakan sekelas Sadako turut bersedih memutuskan untuk menubuhkan kelab bangau kertas sebagai penghormatan kepadanya.

Segalanya tersebar dengan begitu pantas membawa kepada pelajar-pelajar daripada 3,100 buah sekolah dan dari 9 buah negara asing mendermakan wang untuk tujuan tersebut.

Pada Mei 1958, hampir 3 tahun selepas kematian Sadako Sasaki, wang yang terkumpul sudah cukup untuk membina monumen bagi mengingati mangsa bom atom ini.

Monumen tersebut dinamakan sebagai "Children's Peace Monument" dan dibina di tengah-tengah Taman Keamanan Hiroshima, berhampiran dengan lokasi di mana bom atom tersebut dilepaskan.

Ramai kanak-kanak yang membantu menjadikan monumen itu sebagai realiti mengambil bahagian dalam upacara tersebut.

3 pelajar termasuk adik lelaki Sadako, Eiji Sasaki menanggalkan pita pelekat berwarna merah dan putih daripada arca tersebut bagi menandakan penyempurnaannya, sambil lagu Seventh Symphony oleh Beethoven dimainkan.

Pada monumen tersebut dipasangkan satu loceng kecil yang disumbangkan oleh Dr. Yukawa bertulis "Seribu Bangau Kertas" di bahagian hadapan dan "Keamanan di Dunia dan di Syurga".

Loceng itu dibunyikan dan kedengaran sehingga ke lokasi terletaknya Kubah A-Bom, juga dibina sebagai peringatan kepada peristiwa itu.

Golongan dewasa yang menyokong kumpulan tersebut kemudiannya menubuhkan "Kelab Bangau Kertas" pada Jun 1958.

Sehingga kini, kanak-kanak dari seluruh dunia masih menghantar bangau origami ke Hiroshima untuk diletakkan di bawah monumen peringatan Sadako itu.

Dengan berbuat demikian, mereka sama-sama berharap perkara yang sama seperti yang diukir di bawah patung Sadako iaitu:


Ini Sebab Mengapa Individu Tidur Meleleh Air Liur Sangat Beruntung

Sebagai manusia, tidur adalah proses asas untuk badan kita. Jika anda ingin mempunyai kehidupan yang produktif dan aktif, maka tidur yang nyenyak setiap malam amatlah penting.

Ini mengelakkan daripada tidak cukup tidur dan mencegah insomnia. Mereka yang gagal untuk mendapatkan rehat secukupnya ketika tidur akan mengalami kesan yang negatif terhadap otak.

Tapi bagaimana pula dengan tidur meleleh air liur? Ia sangat memalukan namun mempunyai kebaikan. Jawapan mudah bagi soalan mengapa tidur meleleh liur adalah tidur dalam mulut terbuka.

Otot-otot badan berehat ketika tidur terutamanya ketika tidur REM dan membuatkan mulut terbuka.

Sesentengah mencadangkan bahawa posisi tidur adalah penting dan tidur mengiring kebarangkalian membuatkan air meleleh, lebih-lebih lagi jika dalam fasa REM.

Tidur mempunyai dua fasa iaitu NREM dan REM. REM adalah singkatan kepada "rapid eye movement" yang bermaksud pegerakan mata pesat.

Fasa REM adalah ketika mana mimpi berlaku. Setiap kali tidur pada waktu malam, kita akan mengalami di antara 3 hingga 5 kali REM.

Ia berlaku dalam selang 1 hingga 2 jam dan dalam tempoh yang berbeza-beza di antara 5 minit hingga 1 jam. Dalam fasa REM, badan berada dalam keadaan tidur yang mendalam dan kita akan mengalami tidur nyenyak.

Pada peringkat ini, pemancar neuro tertentu dihalang untuk mengelakkan pergerakan otot yang akan membuatkan terjaga sebelum mimpi ngeri.

Dan apabila air liur anda meleleh, ia bermakna fasa REM tidak diganggu menandakan anda tidak mempunyai masalah tidur.

Fasa lain adalah NREM (non-rapid eye movement) iaitu fasa tidur yang anda tak mengalami mimpi. Kira-kira 80% daripada tidur malam orang dewasa berada dalam fasa NREM.

Jadi jika anda tidur 8 jam, kemungkinan besar anda akan mengalami tidur REM selama kira-kira 1 jam 30 minit dan selebihnya adalah NREM.

Menurut Dr. Jorge Abel Salinas, individu dewasa akan terputus hubungan dengan dunia nyata sepenuhnya apabila fungsi otak dimatikan untuk mencapai tahap rehat dan pemulihan.

Fungsi otak yang dimatikan ini membuatkan kita berhenti menelan air liur yang mana biasanya ditelan semula ketika sedar.

Ketika sedar, penghasilan air liur adalah sama seperti tidur namun kerana tidur nyenyak, anda tidak menelan air liur.

Jadi, apabila anda tidur dengan baik, badan anda akan relaks dengan sepenuhnya membuatkan anda membuka mulut dan berakhir dengan "peta" di atas bantal.

Jika anda bimbangkan ia mungkin berkaitan dengan masalah kesihatan, anda mungkin salah.

Ini mungkin disebabkan tabiat mimpi anda terkesan sepanjang malam dan anda tidak mendapatkan rehat yang cukup. Oleh itu, neuron-neuron anda tidak pulih.

Jadi, jangan malu jika air liur anda meleleh ketika tidur kerana anda mencapai tahap tidur yang berkualiti dan memberikan kesan positif kepada badan.

Ia adalah perkara yang normal dan semula jadi, apa yang penting adalah anda perlu memastikan anda bernafas dengan betul dan sleep apnea (gangguan pernafasan ketika tidur) tidak berlaku.

Oleh itu amat penting bagi kita untuk menjaga kebersihan sebelum dan ketika tidur serta menetapkan jadual tidur pada waktu tertentu.

Sasarannya adalah untuk membuatkan anda tidur nyenyak supaya neuron-neuron boleh pulih.


Kisah Mesut Ozil Dijadikan Kambing Hitam Politik Antara Jerman Dengan Turki

Bintang bola sepak terkenal, Mesut Ozil ketika ini bermain dengan kelab Arsenal di England serta telah menjadi watak penting membantu Jerman memenangi Piala Dunia 2014.

Dia dilahirkan pada tahun 1988 di sebuah bandar bernama Gelsenkirchen, kawasan perindustrian yang terletak di bahagian barat Jerman, cucu kepada seorang imigran Turki serta menjadi sebutan di negara kelahirannya atas kejayaannya yang jarang dapat dicapai warga Jerman lain yang berkongsi status dengannya.

Dalam kenyataan yang dikeluarkan menerusi media sosial menyatakan hasrat beliau mahu bersara daripada terus menyarung jersi kebangsaan Jerman, Ozil menggunakan satu pepatah yang pasti akan meninggalkan kesan yang panjang pada masyarakat Jerman; "apabila Jerman menang, saya orang Jerman. Bila Jerman kalah, saya pendatang."

Tulisan beliau yang dibaca 23 juta orang pengikut akaun Twitter beliau, mendapat reaksi hangat di media sosial serta media-media rasmi Jerman, membuka perdebatan berkenaan isu perkauman, isu anti Muslim serta keberkesanan dasar yang dijalankan Jerman berkenaan usaha integrasi mereka. Banyak pihak mengatakan dasar Jerman mengamalkan kebenaran memegang dua kewarganegaraan membawa kepada pelbagai isu perpecahan besar dalam masyarakat.

"Saya ada dua jiwa - satu Jerman, satu lagi Turki," tulis Ozil.

Bagi mereka yang mempersoalkan langkah Ozil bertemu dengan Presiden Turki, Reccep Tayyip Erdogan - agak sukar untuk menerima seseorang seperti Ozil yang berstatus generasi kedua lahir di Jerman masih lagi menyimpan kesetiaan dengan negara asal datuk dan neneknya.

Namun pandangan Ozil boleh juga dilihat sebagai bukti kegagalan sesetengah negara Eropah seperti Jerman, Perancis, Itali dan lain-lain dalam mengenalpasti identiti bangsa asal setiap individu serta ideologi yang dikatakan terlalu keras dalam menyadurkan asyarakat majmuk di negara mereka.

Negara-negara Eropah ini dilihat terlalu tegas dalam mahukan setiap penduduk memegang satu jenis identiti kebangsaan semata-mata, sehingga terlalu ramai ahli masyarakat mereka mendesak supaya hanya berpegang kepada identiti nasional semata-mata. Dalam kes Ozil, ramai yang percaya dia sepatutnya 'hanya Jerman' tanpa perlu lagi mengaitkan dirinya dengan Turki.

Individu berpengaruh dalam persatuan bola sepak Jerman mendesak Ozil memohon maaf atas tindakannya, kerana disifatkan melampaui batas bagi seorang pemain bola sepak warganegara Jerman sepertinya. Kumpulan gabungan penulis Jerman atau PEN mendesak Ozil menyuarakan pandangan berkenaan pencabulan hak asasi manusia khasnya golongan akademik, jurnalis dan penulis Turki di bawah pentadbiran Erdogan - Ozil menolak permintaan itu.

Ekoran tindakan melawan itu, individu-individu berpengaruh dalam politik dan persatuan bola sepak Jerman dilihat memulakan kempen yang membentuk persepsi negatif masyarakat Jerman terhadap Mesut Ozil.

Dalam tulisannya, Ozil menegaskan tidak ada apa-apa yang salah mengambil gambar bersama Erdogan, kerana perkara itu tidak berkait dengan politik atau pun pilihanraya. (Turki bakal mengadakan pilihanraya tidak lama lagi) Semua itu, ujar beliau adalah rasa hormat kepada pegawai tertinggi negara di mana sanak saudaranya masih menetap.

Alasan Ozil dikritik kerana bersikap terlalu naif. Penulis Jerman, Gila Lustiger menghentam hujah itu dengan menyifatkan seseorang bintang sukan terkenal yang bergambar dengan Fidel Castro ketika zaman pemerintahannya, pasti akan dikritik orang ramai. Lustiger memohon agar Ozil berani menyuarakan pandangan dan mengakui yang Erdogan adalah seorang diktator atau pencabul hak kemanusiaan, kerana menghantar homoseksual ke penjara.

Keenganan Ozil berbuat demikian mengundang rasa marah masyarakat Jerman. Pendapat Lustiger disokong Unsal Arik, seorang peninju Jerman berketurunan Turki. Arik menyifatkan Ozil tidak memahami apa yang telah dia lakukan. Arik menyifatkan tindakan Ozil itu samalah seperti Ozil sebenarnya menyatakan sokongan kepada tindakan Erdogan melakukan pemerintahan bercorak kuku besi di Turki.

Hubungan Jerman dan Turki ketika ini sebenarnya berada dalam keadaan tegang. Kehadiran 1 juta pelarian Syria ke Jerman, melalui Turki menjadikan golongan konservatif Jerman semakin lantang bersuara terhadap perubahan yang berlaku di negara mereka. Satu perjanjian pada tahun 2016 terpaksa dilakukan di antara kerajaan kedua-dua negara, di mana Jerman akan membayar kerajaan Turki peruntukan sekiranya Turki menghadkan jumlah pelarian yang merentasi Turki, mencari perlindungan di Jerman.

Kerajaan Jerman sedang bergolak ekoran masalah ini. Pada 1 Julai 2018, Menteri Dalam Negeri Jerman, Horst Seehofer yang juga ketua parti Christian Social Union (CSU), mengugut akan meletakkan jawatan daripada kerajaan dan parti sekiranya polisi yang bakal diperkenalkan Angela Merkel, canselor Jerman berkenaan isu masalah pelarian ini tidak bertepatan dengan kehendak mereka.

Seehofer meletakkan jalan penyelesaian terbaik adalah dengan mewujudkan khemah-khemah pelarian transit di sempadan Jerman-Austria dalam menangani masalah pelarian yang datang.

Sekiranya ugutan itu menjadi kenyataan, kerjasama yang telah terjalin di antara parti Merkel, Christian Democratic Union (CDU) dan CSU yang berlangsung di Parlimen Jerman sejak zaman perang dunia ke dua bakal berakhir. Ini adalah satu ancaman yang besar pada politik Jerman kerana Angela Merkel dan CDU akan kehilangan kuasa majoriti.

Reaksi media Jerman terhadap persaraan Ozil daripada pasukan kebangsaan Jerman berbeza-beza namun yang menarik perhatian adalah muka depan akhbar Frankfurter Allgemeine Zeitung, memaparkan wajah Seehofer mengucapkan terima kasih pada Ozil atas khidmatnya kepada pasukan Jerman namun disertai dialog sarkastik janji beliau akan turut menyediakan padang bola bagi Ozil berlatih, ketika menetap di khemah-khemah transit pelarian.

Presiden Turki, Reccep Erdogan pula mengambil langkah menyalahkan segelintir masyarakat Jerman kerana masih mengamalkan sikap perkauman, menambah lagi minyak ke dalam kuali yang sudah marak apinya dengan Ozil di dalamnya hangus dibakar, pihak yang mengkritik atau mempertahankan tindakannya.


Sejarah Di Sebalik Perpisahan Singapura Daripada Malaysia

Malaysia dan Singapura adalah 2 buah negara yang sebenarnya berasal daripada satu rumpun yang sama. Namun, disebabkan perbezaan ideologi politik, kedua-duanya terpaksa berpisah, sejak 53 tahun yang lalu.

Hari ini, kedua Malaysia dan Singapura menjadi antara 2 buah negara yang paling digeruni di Asia Tenggara, menjadi contoh kepada kebanyakan negara-negara jiran.

Pada 16 September 1963, sebuah negara yang dinamakan Malaysia telah dibentuk, terdiri daripada 14 buah negeri, termasuklah Singapura. Penyatuan ini membolehkan Singapura untuk akhirnya bebas daripada cengkaman kolonial British. Tanpa sebarang sumber asli, Singapura melihat gabungan dengan Malaysia sebagai langkah kritikal bagi memastikan kesinambungan wilayahnya untuk berkembang maju.

Seorang ahli politik berpengaruh di Singapura pada ketika itu, Lee Kuan Yew (LKY) percaya bahawa gabungan ini akan menghasilkan perdagangan yang lebih bebas dan luas buat wilayah tersebut, memberikan negeri kepulauan itu pasaran yang lebih luas untuk produk dan servis mereka. Penggabungan tersebut juga akan menguatkan lagi perlindungan keselamatan dan ketenteraan Singapura, khususnya dalam pertempuran melawan komunis.

Ketakutan terhadap ancaman dan pengambilan Singapura oleh komunis menggesa pemimpin utama Malaya pada ketika itu, Tunku Abdul Rahman Putra Al-Haj (TAR) untuk mempertimbangkan idea penggabungan Singapura dan Malaya, walaupun terdapat cabaran terhadap keseimbangan kaum dalam entiti gabungan tersebut. Singapura mempunyai majoriti kaum Cina, manakala Malaya mempunyai majoriti kaum Melayu.

Kegembiraan awal gabungan itu hanyalah sementara. Perbezaan ideologi telah menyebabkan berlakunya beberapa konflik politik. Di Singapura, People's Action Party (PAP) yang menerajui kerajaan negeri itu percaya akan kesaksamaan untuk semua bangsa, tidak kira Melayu, Cina dan India, serta turut menggunakan slogan Malaysian Malaysia, yakni Malaysia untuk semua bangsa.

Kerajaan persekutuan pula mempunyai ideologi yang berbeza, lebih mengutamakan agenda Pro-Melayu, yakni lebih mengutamakan penduduk asal Malaya, termasuklah kaum Bumiputera yang lain. Hak istimewa Bumiputera akan diberikan kepada kaum berkenaan dalam bidang perkhidmatan awam, pendidikan dan perniagaan. Antara perbezaan lain antara kedua kerajaan adalah dari segi penubuhan pasaran dan sistem percukaian.

Hubungan Singapura dan Malaysia semakin tercabar, melalui apa yang dilihat sebagai pelanggaran perjanjian untuk tidak menyertai dalam politik wilayah masing-masing. Sebuah parti paling dominan di Malaysia pada ketika itu, United Malays National Organisation (UMNO) telah melanggari perjanjian bersama apabila terlibat dalam sebuah pilihan raya di Singapura pada tahun 1963, di bawah sepanduk Singapore Alliance Party.

PAP pula turut melanggari perjanjian sama apabila mereka menyertai Pilihan Raya Persekutuan di Malaysia tahun berikutnya. Ramai orang dilihat telah menyertai perhimpunan PAP, dan parti tersebut telah menghantar sebanyak 9 orang wakil untuk bertanding bagi kerusi parlimen, namun hanya berjaya memenangi satu kerusi, iaitu di Bangsar.

Kedua-kedua PAP dan UMNO mempromosikan visi ideologi masing-masing dalam politik, agenda Malaysian Malaysia oleh parti PAP dan agenda pro-bumiputera oleh parti UMNO. Pada Julai dan September 1964, beberapa siri rusuhan kaum telah berlaku di Singapura, menyebabkan beberapa kematian. Para ekstremis telah disalahkan kerana telah mengeluarkan berita angin yang menyebabkan ketegangan antara kaum, menyebabkan berlakunya insiden tersebut.

Keadaan yang tegang itu berjaya ditangani apabila jawatankuasa muhibah tempatan bersama ahli-ahli politik melawat kawasan-kawasan sensitif dan memohon agar semua pihak untuk bertenang. Lee Kuan Yew terus melakukan kempen Malaysian Malaysia untuk parti PAP, dengan manifesto untuk memberikan hak dan peluang sama rata kepada semua rakyat.

PAP adalah antara penggerak utama Melayu dalam persidangan solidariti yang berlangsung pada Mei 1965, yang dilihat oleh kebanyakan ahli UMNO sebagai sebuah konspirasi bimbingan kaum Cina, untuk mencabar hak istimewa kaum Bumiputera melalui sebuah perancangan menentang kerajaan persekutuan. Dalam persidangan tersebut, LKY berucap:

Tunku Abdul Rahman, yang merupakan Perdana Menteri Malaysia pada ketika itu yakin bahawa perpisahan Singapura adalah satu-satunya cara untuk menyelesaikan masalah perbezaan ideologi tanpa sebarang pertumpahan darah. Pengumuman perpecahan kedua wilayah ini telah dibuat secara siaran langsung pada 9 Ogos 1965, di mana TAR berucap:

Dalam sebuah temuduga bersama LKY selepas perpisahan dengan Malaysia, beliau berkata:

Dalam sekelip mata, segala usaha keras untuk menubuhkan sebuah negara Malaysia yang bersatu sudah hancur, dan Singapura tiada lagi peneman untuk bergantung, dan terpaksa berusaha sendiri. Masa depan Singapura suram, dengan ketiadaan pasukan ketenteraan dan keselamatan sendiri, dan tiada sumber asli untuk menjana ekonomi negara, sendiri tanpa sebarang sokongan.

Negara yang baru merdeka itu perlu bangkit daripada kesedihan dan penderitaan, demi membangunkan negara yang mereka idamkan. Pimpinan generasi pertama Singapura tidak mempunyai banyak masa untuk berehat, kerana mereka perlu mewujudkan peluang pekerjaan, membangunkan penempatan untuk rakyat, dan memberikan pendidikan kepada populasi yang semakin berkembang.

Isu hak keistimewaan kaum Bumiputera adalah sebuah isu yang sangat sensitif di Malaysia, namun isu ini seharusnya diselesaikan secara berhati-hati dan bijaksana. Kerajaan baharu sekarang perlu memainkan peranan dalam mengekalkan hak kaum Bumiputera, namun dalam masa yang sama perlu turut memastikan bahawa hak lain-lain kaum tidak dinafikan.

Malaysia dan Singapura adalah daripada sebuah rumpun yang sama, namun jika dilihat hari ini, Singapura lebih jauh maju berkembang dari segi ekonomi, sedangkan mereka tidak mempunyai sumber asli seperti Malaysia. Untuk mencapai kejayaan seperti itu, para pemimpin negara harus menguruskan sumber yang ada dengan bijak, dan rakyat marhaen juga perlu memainkan peranan dalam membangunkan Malaysia.


Bagaimana Bayi Terbentuk Dalam Rahim Ketika Hamil?

Anak-anak adalah anugerah Tuhan yang tidak terhingga kepada manusia. Mereka menjadi pelengkap kepada cinta di antara dua makhluk yang terikat dalam hubungan suami isteri.

Kehadiran bayi menceriakan sesebuah keluarga dan ia sepatutnya ditatang dengan penuh kasih sayang. Namun, masih terdapat kes-kes di mana bayi dibuang sehingga menyebabkan kematian.

Mungkin kerana kita kurang peka akan bagaimana bayi terhasil selama lebih 9 bulan di dalam rahim ibu membawa kepada kejadian seperti ini.

Ketika seorang gadis atau wanita sedang subur, ovari akan melepaskan ovum atau telur yang sudah matang dan ia bergerak masuk ke dalam tiub fallopio menunggu untuk disenyawakan.

Dengan hanya satu ejakulasi lelakisahaja boleh mengandungi sehingga 1 bilion sperma yang akan melakukan persenyawaan dengan ovum.

Proses persenyawaan berlaku apabila ovum dan sperma yang terpilih bersatu membentuk zigot. Zigot ini kemudiannya "ditanam" pada dinding rahim.

Selepas minggu ketiga, zigot dibentuk menjadi embrio setelah melalui beberapa bahagian sel yang pantas.

Pada minggu ke-4, saiz embrio adalah kira-kira sebesar 2 milimeter atau sebesar sebutir kas-kas. Ketika ini ibu akan menyedari bahawa mereka mungkin hamil.

Selepas 5 minggu ketika mana saiznya bertambah kepada 3 milimeter atau sebesar sebutir bijan dan kelihatan seperti berudu, jantung dan sistem peredaran darah pada embrio mula terbentuk

Dalam minggu ini, payudara akan menjadi lembut disertai dengan sakit kepala dan "morning sickness".

Dalam minggu ke-6, pembentukan hidung, mulut dan telinga mula mengambil tempat. Ketika ini juga, usus-usus dan otak mula berkembang. Embrio bersaiz 5 mm ketika ini.

Minggu ke-7 melihatkan peningkatan saiz lebih daripada 2 kali ganda kepada 1.2 sentimeter sebesar sebiji beri biru. Anggota badan mula berkembang dengan pantas.

Menjelang minggu ke-8, semua bahagian utama badan sudah terbentuk, dengan saiz mencecah 1.6 cm seperti sebiji anggur dan seberat 1 gram.

Keletihan oleh ibu akan semakin terserlah bermula daripada minggu ke-8 kerana struktur kompleks pada embrio mula berkembang yang mana memerlukan bekalan tenaga.

Seminggu kemudian iaitu pada minggu ke-9, embrio akan mula membentuk organ pembiakan yang menentukan jantina bayi sama ada lelaki atau perempuan.

Pada minggu ke-10, deria rasa dan jantung kini telah terbentuk dengan sempurna dengan berat kira-kira 3 gram dan saiz 3.1 cm.

Tulang-tulang pada embrio mula membentuk dan mengeras pada minggu ke-11 kehamilan.

Dalam tempoh kehamilan ke-9 hingga ke-12, embrio berubah menjadi fetus. Proses yang dilalui oleh embrio selama 3 bulan pertama ini dikenali sebagai organogenesis.

Pada minggu ke-16 di mana fetus bersaiz 11.6 cm dan seberat kira-kira 100 gram, otot-otot pada leher dan tulang belakang menjadi kuat.

Ibu hamil mungkin akan berasakan tendangan dan pergerakan bayi bermula minggu ke-18.

Pada minggu ke-30 atau dalam bulan ke-8 kehamilan, otak bayi kini mengandungi berbilion-bilion neuron dan sedang berkembang dengan pesat.

Bayi bersaiz seperti sebiji kubis dengan berat kira-kira 1.3 kilogram dan panjang hampir 40cm.

Menjelang minggu ke-35, bayi di dalam rahim sudah mula mengenali suara ibunya. Badan ibu akan mula membengkak, kaki dan lutut mula sakit yang memerlukan rehat secukupnya.

Pada minggu ke-36, bayi akan mula untuk berpusing ke kawasan pelvik, jadi elakkan pergerakan secara tiba-tiba dan jangan biarkan diri ibu tertekan.

Pada minggu ke-37 bayi sudah hampir matang dan mempunyai lebih daripada 70 refleks menjelang minggu ke-38. Kebanyakan ibu hamil mengalami pengecutan rahim pada peringkat ini.

Rambut dan kuku terus berkembang pada minggu ke-40 namun tulang tengkorak masih belum bersatu. Menjelang penghujung minggu ke-40, berat badan bayi meningkat dengan sangat banyak di antara 2.8kg hingga 4kg.

Panjang purata bayi adalah 48 hingga 53cm dan bersedia untuk keluar ke pangkuan ibu.

Kehamilan penuh boleh menjangkau sehingga 40 minggu dan 6 hari.


9 Punca Rumah Anda Jadi Sasaran Perompak Untuk Dipecah Masuk

Mendapati bahawa rumah anda telah dipecah masuk oleh pencuri merupakan satu mimpi buruk yang tak ada siapa mahu alami.

Walaupun ia masih belum berlaku kepada sesetengah orang, dengan hanya memikirkannya sahaja membuatkan kita bimbang.

Sesetengah orang mengatasi rasa takut mereka dengan tidak melakukan apa-apa dan berharap ia tidak berlaku manakala yang lain mengambil langkah-langkah ekstrem untuk memastikan rumah mereka selamat.

Seorang individu mengambil inisiatif untuk menemuramah mereka yang pernah memecah masuk rumah untuk mengetahui apakah cara untuk mengelakkannya daripada berlaku.

Jawapan yang diberkan mendedahkan apa yang membuatkan rumah anda menjadi sasaran mudah untuk melakukan kegiatan mencuri. Sebenarnya, mereka telah merancang lebih awal.

Kebanyakan daripada kita mungkin beranggapan bahawa rompakan biasanya berlaku pada waktu malam. Namun, pencuri-pencuri ini menidakkan perkara itu.

Merompak sesebuah rumah yang berpenghuni hanya meningkatkan risiko untuk ditangkap, jadi mereka lebih suka merompak pada waktu siang apabila ketiadaan orang di rumah.

Artikel dari "Center for Problem-Oriented Policing" di Universiti Albany mengatakan bahawa pencuri dan perompak lebih cenderung untuk mensasarkan rumah yang "kerap tidak berpenghuni pada waktu siang".

Pencuri yang serius mungkin akan memerhatikan rumah anda untuk tempoh beberapa hari untuk memastikan anda meninggalkan rumah sebelum memecah masuk.

Sesetengah perompak hanya akan mengetuk pintu rumah bagi mengetahui sama ada ia berpenghuni atau tidak.

Mengunci pintu mungkin kelihatan sesuatu perkara yang sangat jelas untuk memastikan anda selamat namun pencuri tahu bahawa ramai orang yang tidak atau terlupa melakukan langkah-langkah keselamatan ini.

Seorang perompak memberitahu bahawa jumlah rumah yang tidak mengunci pintu dan tingkap sangatlah mengejutkan. Dia juga menceritakan bahawa dia berjalan masuk ke bilik pelajar kolej dan mencuri komputer riba, konsol permainan video dan basikal.

Ia bukan sahaja berlaku kepada pelajar kolej, ramai yang terlupa mengunci pintu belakang rumah dan pintu pagar membolehkan mereka masuk dengan mudah.

Walaupun mengunci pintu tidak menjamin keselamatan sepenuhnya, ia sekurang-kurangnya menghalang anda menjadi mangsa mudah perompak.

Memasang pintu besi adalah cara yang terbaik mengelakkan daripada rumah dipecah masuk.

Ketika sedang sibuk membuat persediaan untuk pergi bercuti, ramai orang terlupa untuk meminta bantuan jiran atau orang lain untuk menguruskan surat-surat mereka ketika ketiadaan mereka di rumah.

Peti surat yang penuh dan surat khabar yang bertaburan di depan rumah adalah isyarat kepada pencuri bahawa mereka telah menjumpai sasaran mudah beranggapan rumah tersebut tidak berpenghuni.

Apa yang perlu dilakukan adalah menghentikan seketika mel anda ketika bercuti atau meminta bantuan jiran untuk menyimpan bagi pihak anda.

Namun, jangan terlalu mencuba untuk membuatkan rumah anda seperti berpenghuni ketika pergi bercuti. Seorang perompak memberitahu bahawa dia tahu sesebuah rumah itu tidak berpenghuni atas beberapa sebab jelas.

"Lampu terpasang terang benderang dan bunyi TV yang kuat pada jam 2 pagi di tengah-tengah kawasan kejiranan kelas sederhana? Ia petanda jelas," katanya.

Anda mungkin beranggapan rumah anda selamat dengan cara ini namun pencuri lebih bijak.

Pencuri akan memilih cara yang paling mudah untuk memasuki rumah anda. Ramai di antara mereka cenderung untuk memasuki melalui tingkap belakang rumah kerana kemungkinan untuk tertangkap adalah lebih rendah.

Jika anda tidak mempunyai pagar belakang rumah, anda memudahkan kerja mereka. Tiada pencuri yang suka untuk memecah rumah melalui pintu hadapan atau dengan memanjat pagar yang tinggi.

Semakin banyak perkara yang anda boleh lakukan untuk memperlahankan langkah pencuri, semakin rendah kebarangkalian mereka akan berjaya memasuki rumah anda.

Ia mungkin membuatkan anda terperanjat untuk mengetahui bahawa kebanyakan rumah bukan dipecah masuk oleh orang yang tidak dikenali.

Menurut laporan yang berlaku di Amerika Syarikat, 66% daripada kes kecurian dan pecah rumah dilakukan oleh mereka yang mengenali mangsa.

Ia mungkin boleh dilakukan oleh ahli keluarga yang bermasalah, jiran yang cemburukan anda atau kenalan yang terlibat dengan dadah. Mereka ini berkemungkinan besar untuk memecah masuk rumah anda.

Artikel yang sama dari "Center for Problem-Oriented Policing" memberitahu bahawa pencuri mencari peluang untuk mendapatkan ganjaran terbesar.

Mereka berkemungkinan besar mensasarkan rumah yang menunjukkan tanda-tanda kekayaan yang jelas. Ini bermakna anda harus mengehadkan kebolehlihatan barang berharga anda dan menjadikannya sukar untuk dilihat dari luar.

Salah seorang pencuri memberitahu: "Simpan barang-barang berharga dari pandangan. TV 70 inci anda tak sepatutnya boleh dilihat dari jalan luar,".

Pencuri-pencuri juga mengaku lebih cenderung untuk memeriksa bilik tidur utama terlebih dahulu untuk mencari barang kemas, wang tunai dan barangan berharga lain.

Letak barang berharga di tempat yang sukar diakses atau dicari, dan mereka ini tidak suka berada di dalam rumah untuk tempoh yang lama, jadi langkah ini memperlahankan pergerakan mereka.

Selain mencari peluang mendapatkan ganjaran terbesar, pencuri juga mencari sasaran berisiko rendah.

Mereka mungkin mencari rumah dengan jalan masuk yang mudah untuk ke jalan raya utama, tetapi mereka juga sukakan rumah yang terletak di pinggir kawasan kejiranan supaya tidak dilihat oleh jiran.

Rumah lot penjuru dengan jiran hanya di satu bahagian dan rumah yang tersembunyi atau ditutupi pokok cenderung untuk dipecah masuk.

Jika rumah anda mempunyai pokok atau tumbuhan yang terlalu besar sehingga menghalang penglihatan, lebih baik ia dibuang.

Sistem penggera mungkin agak mahal namun ia adalah antara cara terbaik untuk mengelakkan rumah anda dipecah masuk. Isyarat penggera adalah penghalang besar kepada kecurian daripada berlaku.

Walaupun sesetengah pihak membahaskan tentang keberkesanan dengan meletakkan papan tanda penggera di luar rumah, namun majoriti daripada pencuri bersetuju bahawa dengan hanya mendengar bunyi penggera sahaja sudah cukup untuk membuatkan mereka meninggalkan rumah tersebut.

Ramai di antara mereka yang pernah memecah masuk rumah mempunyai pendapat berbeza sama ada penghuni rumah patut memiliki anjing atau tidak.

Sesetengah pencuri tegar memberitahu bahawa jika mereka sudah memasuki sesebuah rumah itu, kehadiran anjing selepas itu tidak akan menghalang mereka untuk memecah masuk sekali lagi.

Pencuri seperti ini akan mengumpan anjing menggunakan makanan ringan atau dengan cara yang kejam.

Bagi pencuri yang mahu melakukan kerja dengan cepat dan mudah mengatakan anjing membuatkan mereka membatalkan hasrat itu.

Tak kiralah sama ada anjing tersebut bersaiz besar atau kecil, sebaik sahaja seekor anjing menyalak maka anjing-anjing yang lain di sekitar juga akan menyalak menandakan kehadiran sesuatu yang tidak biasa.


7 Cara Wanita Menilai Lelaki Dalam Memilih Pasangan

Selain daripada pasangan yang mendakwa mereka jatuh cinta pada pandangan pertama sebagai sebab mereka berpasangan, pertemuan pertama dengan seseorang boleh menentukan keseluruhan cerita yang bakal mendatang.

Malah, ia boleh menentukan sama ada anda akan bertemu sekali lagi atau tidak. Wanita mempunyai pemikiran yang sangat tajam dan peka terhadap lelaki yang mereka temui atau keluar bersama.

iluminasi.com ingin kongsikan 7 perkara diputuskan wanita tentang lelaki serta merta ketika pertemuan pertama.

Menurut satu kajian oleh aplikasi Badoo terhadap lebih daripada 2,000 wanita bujang berusia 13 hingga 30 tahun, wanita hanya mengambil masa hanya 3 minit untuk memutuskan sama ada mereka berminat untuk dating dengan seseorang lelaki itu, atau hanya menjadi kawan biasa.

Walaupun terdapat kebenaran dalam kajian ini, namun pandangan yang lebih tepat tentang perkara ini adalah wanita boleh menentukan dalam masa 3 minit sama ada seseorang lelaki itu tergolong dalam "zon rakan" (friendzone), ataupun sebaliknya.

Pada mulanya ia mungkin kelihatan agak cetek, namun wanita cenderung membuat keputusan tentang lelaki melalui cara mereka mempamerkan diri dan bukannya wajah yang tampan atau badan berotot.

Bagi wanita, lelaki itu tak perlu sekacak atau sekemas supermodel, namun anda perlu berusaha dalam menonjolkan penampilan yang kemas dan menarik.

Apa yang penting bagi wanita adalah cara seseorang lelaki itu mempersembahan dirinya.

Walaupun tarikan terhadap lelaki itu boleh terbina dari masa ke masa, namun dalam kebanyakan kes, wanita tahu sama ada mereka tertarik kepada seseorang dalam tempoh seminit takpun beberapa saat sahaja.

Tak ada petunjuk yang lebih jelas dan pantas kepada wanita bahawa anda seorang yang tak menjaga kebersihan dengan rambut yang tak terurus dan pakaian yang tak kemas.

Jika anda berbau wangi, ia sangat memberikan kelebihan kerana bau atau aroma adalah afrodisiak yang sangat kuat.

Menurut kaunselor hubungan, Christina Fraser, kualiti yang paling biasa dilihat terhadap individu yang bakal menjadi pasangan mereka adalah sesuatu yang belum ada dalam hidup mereka.

Dengan kata mudah, apa yang dicari dalam diri orang lain adalah kualiti yang belum dimiliki diri sendiri.

Anda akan kerap melihat seseorang yang wanita petah bercakap dan pandai bersosial mempunyai pasangan yang lebih senyap dan tertumpu.

Dan ini disebabkan oleh ia perkara yang tidak ada pada dirinya dan apa yang diperlukannya.

Untuk mengatakan perkara yang bertentangan menarik satu sama lain adalah dakwaan yang terlalu mudah namun itulah yang kerap berlaku.

Selepas pertemuan pertama, wanita akan membuat keputusan mengenai lelaki berdasarkan enam soalan penting ini:

Walaupun segala dalam senarai ini amat penting bagi wanita, namun akhirnya personaliti adalah perkara yang menentukan segalanya.

Jika seseorang lelaki itu dilihatkan seperti terlalu yaking dengan diri sendiri atau terlalu bergantung kepada pasangan, walaupun dia mempunyai segalanya seperti rupa paras dan kerjaya, wanita akan memutuskan bahawa dia tidak berbaloi untuk masa dan usaha mereka.

Menurut Dr. Becky dari We-Vibe, wanita cenderung untuk mempunyai naluri dalaman mengenai sama ada mereka akan selamat dengan seseorang lelaki itu.

Sama ada secara sedar atau tidak, sebaik sahaja wanita bertemu dengan kebanyakan lelaki, mereka akan menilai tingkahlaku lelaki untuk menentukan sama ada dia boleh dipercayai atau tidak.

Perkara pertama yang disedari wanita terhadap seorang lelaki adalah sama ada mereka selamat, konfiden, mempunyai sifat kelakar dan yang paling penting adalah betapa bijaknya anda serta mampu untuk meneruskan atau mencetuskan perbualan.

Ini adalah kerana wanita sangat tertarik dengan stimulasi minda seperti perbualan intelektual. Mereka mahu mengetahui dan mendengar pendapat lelaki mengenai perkara yang penting dan begitu juga mereka ingin lelaki untuk mendengar pendapat mereka.


Kajian Sains Berkaitan Manusia Dan Biseksual

Kami tidak tahu mahu gelak atau mahu menangis. Selama ini anda pasti beranggapan yang anda adalah seorang yang normal, sekiranya anda hanya mempunyai kecenderungan atau tarikan seksual kepada jantina lain tetapi menurut sains (ya! menurut sains!) - kita semua sebenarnya tidak lah senormal yang kita sangkakan.

Kajian daripada Cornell University, sebuah pusat pengajian yang berprestij yang kerap berada pada kedudukan 20 universiti terbaik dunia setiap tahun mengatakan semua manusia, seperti penulis, anda, mak anda, ayah anda, nenek anda, atuk anda dan semua orang lah termasuklah makcik kantin mempunyai keinginan seksual ke atas individu lain yang sama jantina dengannnya.

Ini bermakna - semua orang walaupun dikatakan 'normal' atau 'lurus', menyimpan perasaan biseksual terhadap individu sama jantina.

Penyelidik menggunakan siri-siri video porno yang akan ditayangkan kepada peserta kajian bagi mendapatkan reaksi mereka, sama ada wujud rasa berahi semasa menonton video porno tersebut. Kesemua peserta kajian, tak kiralah lelaki atau wanita ditayangkan porno yang melibatkan kedua-dua jantina dan saiz anak mata mereka akan diukur dengan kamera khas.

Sekiranya didapati berlaku perubahan pada saiz anak mata mereka, itu menandakan berlakunya rangsangan berahi pada peserta yang sedang diuji. Kami sudah melaporkan dalam salah satu artikel kami berkenaan kajian serupa ini yang dijalankan oleh kerajaan Kanada pada era 1950-an bagi mengesan penjawat awam yang gay.

Kajian yang dilakukan ini sebenarnya bertujuan untuk mendapatkan jawapan adalah definisi seksual yang kerap kali digunakan masyarakat ketika ini bersifat terlalu tegas sehingga gagal untuk mengenalpasti kecenderungan sebenar seksualiti setiap individu.

Penyelidik juga cuba membuktikan wujud perasaan biseksual dalam setiap individu, khasnya golongan lelaki yang acap kali sedar mereka mempunyai perasaan sedemikian, tetapi tidak mahu mengakui mereka ada rasa sebegitu.

Hasil kajian mendapati bagi kaum wanita, majoriti peserta kajian mengalami rasa ghairah selepas ditayangkan video porno lelaki dengan wanita dan juga wanita dengan wanita.

Sementara bagi peserta lelaki pula, majoriti peserta kajian yang mengaku diri mereka 'straight' tetap juga merasa ghairah melihat aktor porno melakukan onani keseorangan, membuktikan tarikan seksual itu wujud dalam lelaki 'straight.'

Ketua penyelidik, Rich Savin Williams berpendapat sudah tiba masanya masyarakat dunia mengubah pandangan kita terhadap jangkaan atau sifat-sifat seksualiti seseorang yang telah diguna pakai selama ini. Individu-individu zaman sekarang perlu diberikan ruang agar kita tidak lagi takut mengakui dengan jantina mana kita ada rasa tarikan seksual.

Bagi kaum wanita, menurut beliau - masyarakat dilihat sudah menerima yang wanita lurus lebih terbuka untuk cuba menerima pasangan sama jantina sekiranya dia merasakan wanita itu sesuai.

Namun lain pula kisahnya untuk lelaki. Bagi kaum lelaki, ramai yang ditakut-takutkan dengan pelbagai stigma serta tanggapan masyarakat sehingga tidak ramai yang berani mengakui mereka ada tarikan seksual kepada kaum sejenis.

Beliau menggesa lebih banyak kajian serupa dijalankan bagi membantu masyarakat belajar menerima yang kecenderungan seksual bukanlah sesuatu yang perlu dikawal, tetapi perlu dianggap sebagai sesuatu yang bebas dan boleh berubah-ubah.

Kajian lebih awal yang dijalankan oleh Dr. Lisa Diamond daripada Jabatan Psikologi, University of Utah mendedahkan berkenaan kecenderungan seksualiti wanita dikatakan mampu berubah-ubah mengikut keadaan, sepanjang hidup mereka. Kecenderungan yang berubah-ubah ini tidak berjaya diberikan definisi yang tetap, jadi kebiasaannya diletakkan sebagai perasaan keliru, sedang transisi atau hanya sekadar bereksperimen.

Dr. Diamond mencadangkan idea kecenderungan seksualiti wanita yang berubah-ubah tidak lagi diletakkan dalam kategori tersebut serta memperbanyakkan lagi spektrum seksualiti seseorang berbanding heteroseksual dan homoseksual sahaja.

Dua kajian yang dijalankan ini berjaya menunjukkan yang setiap individu tidak boleh diletakkan ke dalam kelompok heteroseksual yakni normal atau homoseksual semata-mata, kerana wujud individu-individu yang normal tetapi mempunyai keinginan seksual terpendam terhadap individu lain sama jantina mereka.

Oleh sebab itulah mereka mencadangkan supaya orang ramai tidak lagi takut untuk mengakui yang kita semua biseksual.


Sejarah Bagaimana Sistem Paip Sinki Di United Kingdom Mempunyai 2 Paip

Di Malaysia, rumah yang memiliki bekalan air panas dianggap sebagai satu kemewahan kerana memerlukan alat pemanas dan menjadikan bil elektrik yang lebih mahal.

Namun, di negara-negara yang mempunyai 4 iklim, bekalan air panas merupakan satu keperluan asas kehidupan.

Hampir semua negara 4 iklim menggunakan sistem perpaipan di mana satu paip air boleh dilaraskan suhunya kepada air sejuk, suam atau panas.

Namun, terdapat pengecualian di United Kingdom (dan mungkin beberapa buah negara lain) di mana sinki mempunyai dua paip yang mengalirkan air sejuk dan panas secara berasingan.

Bagi pelancong atau warga asing yang bekerja dan belajar di UK, ramai yang tertanya-tanya mengapa sistem ini digunakan kerana ia seolah-olah menyusahkan pengguna.

Namun, ada sebab di sebalik semua ini dan disebabkan oleh peraturan kesihatan United Kingdom yang agak ketat.

Sebelum perkara ini dijelaskan, harus diketahui bahawa air sejuk dari paip dapur (kadang-kala pair tandas) di UK boleh diminum secara terus yang mana dibekalkan daripada sumber utama (bukan dari tangki simpanan).

Dalam kebanyakan rumah di UK yang dibina selepas Perang Dunia Kedua, terdapat tangki simpanan air di bahagian loteng rumah.

Tangki air ni menjadi bekalan kepada tangki simpanan air panas, yang bertindak sebagai sumber pemanasan pusat di mana ia mengalir ke pemanas udara di sekitar kawasan rumah.

Air panas ini juga disalurkan kepada paip-paip pada sinki, tandas dan bilik mandi. Namun masalahnya adalah air ini mungkin tidak selamat untuk diminum.

Hal ini kerana dalam situasi tertentu, tangki simpanan air di atas loteng mungkin tercemar oleh karat, haiwan-haiwan seperti tikus, tupai, merpati dan banyak lagi kerana tidak diselenggara dengan baik.

Tercemarnya tangki air di atas loteng bermaksud tangki air panas juga tercemar, dan boleh membahayakan kesihatan jika terminum.

Malah, menurut Peraturan Bekalan Air 1999, air ini tidak dikira sebagai air minuman.

Dan jika paip campuran digunakan, secara teorinya, ia boleh menyebabkan air tercemar untuk mengalir melalui paip campuran dan memasuki paip air sejuk (air minuman) seterusnya mengalir ke bekalan air awam.

Oleh itu peraturan bangunan di UK melarang pencampuran air panas dan sejuk di dalam paip kecuali jika tangki simpanan air memenuhi piawaian ketat atau injap pelindung dipasang.

Pendek kata, bagi sinki yang mempunyai paip air sejuk dan panas, kedua-dua sumber air ini datang daripada sumber yang berbeza (air sejuk dari paip utama bersih untuk diminum dan air panas dari loteng).

Namun pada zaman moden seperti sekarang, tangki air di atas loteng tidak lagi digunakan kerana kewujudan pemanas air moden yang dibekalkan mengikut kehendak.

Maka, anda akan melihat rumah moden di UK menggunakan paip campuran, tetapi masih ada rumah moden yang menggunakan sistem paip berasingan (biasanya pada sinki tandas).

Menurut warga UK, walaupun pemanas moden memastikan air panas adalah selamat, namun mereka masih bimbang kerana telah diberitahu bahawa jangan meminum air panas daripada paip oleh ibu bapa zaman dahulu.

Jadi, dengan adanya sistem paip berasingan ini membuatkan mereka lebih lega.